Khrih ah Pathian le Milai rem awknak - Hre Mang\nWELCOME TO MY PAGE > Most Recent > \nKhrih ah Pathian le Milai rem awknak\nKhrih ah Pathian le milai rem awknak: Zesu in Leitlunah Ziang Ara tuah?\nBawi Zesu cu leitlunah sakhua-biaknak pawlkom dinding in a ra lo, a dinlo, Pathian le milai karlak rualremnak, pehzawm awknakthar tuah dingin ara sawn asi.\nBawi Zesu cu sankhuk rei, ziangkim sersiam hlan ihsin a kumkhau in a hmunmi Pathian asi. Pathian sinak nei cingin milai thuam in a rung thuam aw aw ih milai ah a rung cang. Leitlun milai taksa in a thuam awk laiah Pathian sinak le milai sinak zaahza a nei. Cutin leitlunah a rat tikah Bawi Zesu, Pathian Fapa, Messiah, in leitlunah ziang a rung tuah ding timi thu ah a phunphun in milai ruatnak a rak um. Herod siangpahrang cun a lalnak cuhtu dingah a rak ruatih a ttih tuk ruangah Zesu thah tumin naute tampi a rak that. Rome ramkulh uknak hnuaiah a rak nungmi Israel pawlin Messiah cu Israel ram zalennak (political freedom) pe tu dingah an rak ruat. Biaknak lam hruaitu, Judaism hruaitu pawl, Jerusalem Biak inn sung hnatuan sang kaitu, hruaitu pawl cun an hngak rero mi Messiah arat tikah siangpahrang vekin lal le upatnak thawn a ra dingah an rak ruat. Cutin leitlunah Pathian Fapa cu, siahhlawh vekin, a rat ngaingai tikah Bible thiamsang, danthiam pawl, biaknak lam hruaitu, le ram hruaitu pawl khalin Messiah asi ti an rak thei lo. Pathian Fapa cu milai taksa in a thuam aw aw ih, a thu an ngai ih amah an hmu nan an theithei cuang lo. Tuini tiangin Bawi Zesu in a simta mi, a tuantheh zomi milai le Pathian karlak remdaihnak, remawksalnak, pehzawm awknakthar cu leitlun milai mi tampi pawlin an thei fiang loih an hmang sual rero lai hrih. Bawi Zesu Khrih in a tuansuak mi milai le Pathian karlak remdaihnak thuthangtha cu mi tampi in an zum lo ih mi tampi in leitlun biaknak sakhua bungrua hmanrua ah an hmang.\nBawi Zesu Khrih cu leitlun ah biaknak, sakhua thar dinding in a ra lo. A siatzo mi Pathian le milai pehzawm awknak tuahtha sal dingin a ra sawn mi asi. Curuangah milai, bulpak pakhat cio in Khrih Thlarau a nei lo tu pawl cu Pathian fate an si loih Bawi Zesu leitlunah a ratnak cu an hrangah san le man nei lo asi. Bulpak in Zesu Khrih ah Pathian thawn rualremnak, pehzawm awknak thar a nei lo tu cu ziangvek biaknak sakhua sungtel khal sisehla, ziangvek zuamnak felnak le zumnak thurin khal thlun sehla a hrangah san nei lo, mah le mah bum awknak men asi.\nKhrismass campha a kim cuahco, kan hngak rero vekin, Bawi Zesu leitlun a rat lai, kan dunglam kum 2000 rei, khuahlan thuanthu ah kirsal duak uhsi. Bawi Zes leitlunah a rat tikah Jerusalem biak inn pi cu kum zatel siar in a rak ding ciaiciai. A sungah puithiam sang le danthiam pawl puan ropi sin in an cangvai, biaknak, raithawinak, thilpeknak, hlasaknak, Bible siarnak, a phunphun a um celcel. Biaknak le raithawinak ropi taktak tuah ringring asi. Thuthlunghlun sungah Pathian kamsang pawlin an rak simcia vekin a ra lai dingmi Messiah cu an hngak ih a thuhla cu an sim ringring. Israel Siangpahrang a ra dingmi hngak in sabath ni tinte Biak inn ah biaknak lam thiltha tuahnak phunkim an tuah ringring. Cutin Messiah a rat tikah Jerusalem Biak inn pi sungah a to dingih leitlun siangpahrang, mi uktu, a rung cang dingih Israel pawl khal Rome kuthnuai ihsin luat tahratin leitlun miphun hmuahhmuah lakah miphun-u, Pathian hrilce mi miphun an sinak cu leitlun milai mithmuh ah porh awknak dingin an rak ruat. Sual raithawinak, thenhra thenkhat peknak, Bible siarnak, le biaknak lam danthlunnak, citinkim in an tuah theh.\nCutin kumza tampi biaknak an rak neih tikah an thinlung sungah hmun kaupi khua aluahtu cu biaknak pawlkom sungah upa sinak, danthlunnakin thiltha tuahnak, milai felnak, zumnak thurin dik le thianghlim neihnak, puithiam sang hnatuan, danthiam, biaknak sung pawlkom hnatuan sangkai, milai le milai upat awknak, hmintha ngahnak pawl a rak si. Biaknak ih cangvaihnak pawl cu sumdawnnak vekin an rak hmangih biak inn rori ah sum thleng awknak an rak tuah. Biak inn hnatuan pawlin raithawinak rannung an zuar, sumtlengnak amiat an rak la, puithiam le danthiam pawl cu upatnak an rak co, cutin milai pawlkom awknak dinhmun sang cu an rak kilkhawi ih anmai thuhnuai ah a nung lo tu pawl cu lungto in an rak dengthat, an hrem, kross parah an that. Sihmansehla Israel mipun lakah, Mikha 6:8 ah Pathian in amah be tu pawlin an neih hrimhrim dingmi thu a simmi, “A dingmi tuah (rightouesness) le zaangfahnak tlaihsan (love mercy) le tangdorte in Pathian thawn fehtlang (humbly walking with God)” an rak nunpi lo. Tongdangin sim asile, Israel biaknak lam hruaitu le mipi pawlin an Pathian cu an be ringring, Bible in a simmi cu leitlun biaknak bungrua hmanrua vekin an hmangih an kenkawh, an urhsun zet.\nSihmansehla, Pathian Thlarau an sungah a umlo, Bible (OT) an siar ringring, dan an thlun, raithawinak an pe, thenhra thenkhat an pe, rawl an ul, biaknak in a phutmi hmuahhmuah an tuah theh. An sungah Pathian thutak a nung lo. Pawnlang sakhua biaknak, milai zoh ih upat awknak lawng an neihmi, an sinak, an hawl mi a rak si.\nBawi Zesu leitlunah milai thuam in a rak ra. Biaknak a din ta lo. Rome uknak ihsin zalennak a buaipi talo. Kawhhran pawl (denomination) a din ta lo. Zerusalem Biak inn pi sungah hnatuan sang a kai talo. Hnatuan sang kai, mi upat hlawh, danthiam, mifel, puithiam sang pawl kha dungthluntu ah a hril ta lo. An rak ruahsan zetmi Biak inn dinhmun sang a kai ta lo. Pastor a tuan ta lo. Lakkha a ei talo. Cuhnakin misual, mi thalo, mi aa ti ah an ruahmi, senpi vangtlang lakah an nautat zetmi siahkhawngtu (tax collector) tla dungthluntu ah a hril. Lamzin parah zo hman in ziangah an siar lo mi mitcaw, kebai, farah zawnzai, hlawhhlang nu pawlin Zesu cu an tawngih damnak an co riangri. Farasi mi thianghlim pawl danbuar tahratin kutkholh lo in rawl an ei. Farasi pawlin sabath ni ah theipi hnah tluk rit hman an khai lolai ah lolak thlairah an lo ih an ei, mi naa a tidam. Hlawhhlang le misualbik tiah an ruatmi pawlih rualpi tha ah a cang tariai. Zianghmanah an rak siar lomi, thiltha suaknak ding hmunah an rak ruat lomi Bethlehem khawte ah a piang. Zerusalem Biak inn pi sung lawngah Pathian um vekin an ruah laiah Bawi Zesu in lamzin par, khawlak, tiva, lawng par, tlangparah Pathian thutak a sim sawn riangri. Farasi le danthiam pawlin upatnak le cawimawi nak an ngah ding ah an rak ruat mi upatnak cu Bawi Zesu hnen ihsin an ngah ta lo, an thin a tteu, an hngir a tteu, an hua ih a siatnak lawnghawlin an bawh, sual puh ding lawng an hawl. Minaa a tidam ih mithi a kaihthawh tik khalah a thatnak sete hman an hmu thei lo. Farasi le danthiam pawl thinlung sungah iksiknak le siatnak hlir in a khat. Culai ah Zesu in “rawng hnih mi thlanrawp vek nan si, rul cithlah pawl” ati hai tikah an sunglam cu meisa bangin a kang.\nFarsasi pawl biaknak fehsualnak hrekkhat pawl:\ni) Pathian thutak cu milai biaknak (sakhua) pawlkom hmanrua ah an rak hmang,\nii) Milai le milai upat awknak, pehtlaih awknak, cawimawi awknak, sumpai lennak, society ah upa sinak, dinhmun sang sinakah an rak hmang,\niii) An sungah Pathian Thlarau a um loih pawnlang sakhuanak men in Pathian thutak an rak fehpi,\niv) Pathian thutak cu anmai pawlkom dinhmun rikhamnak, lamtang tuahnak, hmanruaah an rak hmang,\nv) Pathian thutak cu an sual khuhnak milai pawnlang ceimawi awknakah an hmang,\nvi) Pathian thutak cu midang mawhsiatnak, a sual mile santlai lo hmuhsuamnak, thangsiatnak, zohniamnak, midang ziangsiarlonak ah an rakhmang,\nvii) Pathian thutak cu anmah le anmah cu midang hnakin tha cuang, thianghlim cuang vekin anmah cawimawitu ah an rak hmang,\nviii) Pathian thutak cu ei hawlnak pumcawmnakah an rak hmang.\nBawi Zesu in a dungthluntu pawl nunah a sersiamthar mi Pathian biaknak diktak cu nun sungmuril, thlarau nunthar, thlengawknak asi. Leitlun uknak (Satan lalram) milesa pawl cu Pathian ukmi ah a canter. Satan fa ihsin Pathian fa ah a canter. Khrih in Amai sungah Pathian le milai rualremnak a tuah zo. Khrih ah a nungtu hmuahhmuah cu Pathian thawn rualremnak an nei zo. Bawi Zesu in a dinmi Pathian biaknak cu leitlun sakhua vekin mibur pawlkom awknak (social religious organization) siloin milai thinlung sungah Pathian Thlarau lalnak asi. Pathian Thlarau in a ukmi pawl cu Pathian fate an si.Cutin Pathian Thlarau in a ukmi pawl sunglamah Pathian mizia sersiamthar sal asi ih “tuah aw, tuah aw hlah” timi le biaknak, raithawinak, le sakhua cangvaihnak parah hngat aw nawn loin Pathian Thlarau ukmi nun thawn leitlun nun sung Pathian riantu ah a canter. Cutin Bawi Zesu in a dinta mi Pathian biaknak cu biak inn sungah biaknak asiloih nun pumhlum Pathian hrangah nun asi. Milai ruangpum sungah Pathian Thlarau a nung sawn. Cutin Pathian Thlarau in a ukmi pawl sungah Pathian lalram cu a din vivo ih satan lalram cu thiatbal vivo asi. “Na uknak thleng hramseh” ti ah thlacam mi cu a takin milai, zumtu thinlung sungah Pathian Thlarau a lal asi. Cutin Khrih ih Thlarau cu milai sungah a nung, Khrih ih thlarau a co lo tu hmuahhmuah cu Pathian fa an silo, Satan fa an si. Cutun Pathian Thalrau Thianghlim cu milai, zumtu sunglam ah hna a tuanih Khrih hmin cawimawi in Pathian tumtah le duhzawng lunghmui zawng hnatuan cu milai, zumtu nun ah tuan suak asi. Cutin milai, zumtu ih duhnak le ruahnak thinlung zapi ten Pathian Thlarau in a uk tikah Pathian duhmi duh in, Pathian huatmi a hua ih Pathian ih tumtah hrangah a leitlun nung cu a hmang. Tisa thinlung duhnak cu tlansan in nitin kross parah khenbet tahratin Pathian ih duhnak rian in leitlun nun cu hman asi. Cutin Pathian duhnak rian nak hrangah hmanrua phunphun a umih milai pawlkom awknak phunphun khal a tel.\n“Khrih ih Thlarau a nei lotu cu Satan ta an si” tiah Bible in insim. Bawi Zesu, Pathian Fapa cu milai thuam in thuam aw tahratin leitlunah a rat tikah milai sualman cu kross parah apek sak. Cutheh in, Pa Pathian hnenah a feh ih Thalrau Thianghlim cu milai thinlung sungah lal dingin a run thlah asi. Pathian Thlarau Thianghlim in Khrih ah milai thlarau le Pathian pehzawm awknak thar a sersiam, milai thlarau a hrinthar, sersiamthar. Cutin Pathian Thlarau in a ukmi milai pawl nunah “duhdawtnak, lungawinak, remdaihnak, hnangamnak, tuarfainak, tvp,” thlaraurah a rah. Khrih ih mizia a thanglian. Cutin Pathian Thalrau in a ukmi pawl nun hmangin Pathian le milai rem awknak thuthangtha cu simsuak vivo asi ih Pathian uknak ram karhzai ter vivo asi.\nKhaikhawm sal asile, mi pakhatkhat in Zesu Khrih ah Pathian thawn remawknak a neih lo ahcun, leitlun biaknak, raithawinak, peknak, rawl ulh thlacamnak, biaknak cangvaihnak, le pawlkom hnatuan tuanvo kaihmi pawl cu milai bum awknak Satan hmanrua men an si. Bawi Zesu in leitlunah sakhua-biaknak pawlkom a ra din lo, Pathian le milai karlak rualremnak, pehzawm awknakthar a tuah sawn asi.\nAsile, Khrih Thlarau cotu ka si maw ti ziangtin kan thei thei ding? A tlunah simzo vekin Khrih Thlarau tello leitlun biaknak sung cangvaihnak in a thupi bikah a retmi le a rahsuah mi pawl tla cu milai le milai cawimawi awknak, sihcih pehtlaih awknak, biaknak dan thlunnak, thiltha tuahnak in midang hnakin thacuang vekin mah le mah theih awknak porh awknak, milai le milai burkhawm pawlkom awknak milai tuahcawp hmin le mawicawi awknak, milai tuahnak in vanram kai tumnak, tvp asi. Khrih Thlarau in a ukmi, umpimi, le lamhruaimi nun in a rahsuak mi cu Pathian thangthatnak, Khrih hrang nunnak, duhdawtnak, dingfelnak, remdaihnak, rualremnak, zangfahnak tlaihsan, hnangamnak, tuarfainak, Khrih thupek vekin nunnak, midang zawn ruat thiamnak, tvp, thlarau rah pawl tla an si.\n(Cutin sim tikah kawhhran pawlkom le zumtu sihcih awknak a tul lo tinak asilo ih, Khrih ah Pathian thawn bulpak pehzawm awknak nei loin pawnlang leitlun milai sakhua cangvaihnak, milai le milai sihcih awknak, pawlkom awknak, hnatuannak, thiltha tuahnak, le raithawinak pawl cu zianghman lo, milai bum awknak men asi thu sim mi asi. Pathian in milai hmangin a lalram cu milai thinlung sungah a din rero vekin zumtu Pathian fate pawl sihcih pawlkom awknak cu Pathian Thlarau kaihhruai mi ukmi pawlin neih hrimhrim dingmi asi.)\nZumnak thurin (doctrine) hmanrua ah hmang tahratin lamtang tuah awk nak, pawl sawm awknak, milai pawlkom awknak, thenthek awknak a suahtertu pawl hi Pathian Thlarau asilo ih biaknaklem, milai tuah cawp, Pathian thutak cu hmanrua ah hmangin milai le milai sihcih awknak men an si. ( Zumnak nung nei nacingin thlarau ah a nauhak tuk lai mi le theihnak tlaksam ruangah milai ruahdan le hmuhdan pomdan bang awk lonakruang khalah a cang thei mi asi fawn). Cutikah Farasi pawlin Bawi Zesu leitlun a rat laiah an rak thei thiam lo vekin Pathian thutak cu milai pawlkom awknak hmanrua ah a hmangtu pawl cun Pathian le milai pehzawm awknak hnakin milai le milai pehzawm awknak, cawimawi awknak, dan le dun, biaknak ih raithawinak, thiltha tuahnak, tvp, pawl cu thupisawn ah an ret sawn. An sungah Khrih ih Thlarau aum lo vekin an nun ah Khrih ih mizia a lang dah lo ih midang mizia a lang sawn. Satan mizia cu porh awknak, midang nautatnak, mawhsiatnak, simsiat thangsiatnak, tisa duhnak diriam ternak, milai le milai cawimawi awknak, tvp tla an si. Cun, zumnak thurin a dikzia (doctrinal/theological correctness) cu Pathian zangfah lainatnak hnakin a thupi sawnah a rak ruattu Farasi pawl biaknak vek fangin santhar Khrihfa mi tampi santiluangin a fen rero fawn.\nBawi Zesu Khrih leitlun taksa in a suahni campha lawm dingin timtuah rero tu pawl, Zesu Khrih thawn bulpak pehzawm awknak nei loin le Khrih Thlarau nei loin, Khrih Thlarau uknak le kaihhruainak hnuai ah nung loin, leitlun sakhuanak men in tuah mi biaknak, sakhua cangfaihnak, puai tuahnak, peknak hmuahhmuah cu milai bum nak Satan hmanrua men an si. Zesu Khrih ah Pathian thawn pehzawm awknak thar, remdaihnak nunthar na nei zo maw?\nKhrih Thlarau in a ukmi pawl nun ahcun Khrih ih mizia a lang, Pathian duhdawtnak an sungah a luangliam ih Pathian ih duhmi cu duh in Pathian huatmi cu an hua. Khrih ih Thlarau in a ukmi pawl cu Pathian mizia ttawmpitu kan si. Pathian in a duhdawtih a Fapa neihsun a pekmi leitlun milai, Pathian in amai hmuihmel kengin a sersiammi pawl cu thleidannak um loten an duhdawt ih an hrangah thiltha tuahsak ding lawng an ruatin an tuan. Anmai hrang hmakhua sialin an cangvai lo, sal le siahhlawh lungput nei in mi zapi ten upatnak le zawnruah thiamnak in midang rian dingin an nung sawn asi. Thentheknak le huat awknak, tisa nuamnung cennak tipungtu Satan hmanrua si loin milai le Pathian karlak remdaihnak suahpitu Thuthangtha phurtu an si sawn.\nKum 2000 rei laiah leitlun sakhua biaknak ih upat awknak, Pathian thutak cu hmanrua ah hmang tahratin milai le milai pehtlaih awknak, sakhau cangvaihnak le raithawinak pawl hi tuisan mi tampi hellramah a liampi tu satan hmanrua asi rero lai thei. “Keimah cu lamzin, thutak, le nunnak ka si. Keimah in siar lo zohman Pa hnen an feh thei lo” ti ah Zesu in in cahta vekin Zesu leitlunah milai taksa in a thuam awknak campha lawmnak can kan neih vekin bulpak pakhat cio Khrih ah Pathian thawn pehzawm awknak neitu, Pathian Thlarau in a cencilh, uk, lamhruai mi si cio ram uhsi tiah duhsaknak le thlacam phah in, Khrih ah Pathian thawn kan pehzawm awknak cu cen in nawmpi cio uhsi!\nEden dum sungah Satan in a rak siatsuah mi, Pathian le milai pehtlaih awknak “Sersiamtu –le-siamsiammi” pehzawm awknak cu Khrih Zesu ah a tha sawn mi pehzawm awknakthar, “Pa-le-fahniang” dinhmun pehzawmnakthar in tuahsak zo. Evi le Adam vekin Eden dum sungah in tanta loih Amai Thlarau Thianghlim cu kan sungah “Amahkhan tawh” “guarantee” vekin in cencilh ih in uk, lam in hruai ruangah Pai duhdawtnak ihsin in thenthei tu ding lei le van karlakah sersiammi zianghman a um lo.\nBawi Zesu leitlunah a ratnak san cu leitlun biaknak, sakhua dinding ah a ra lo, a din lo, Amah ah milai le Pathian pehzawm awknak thar “Pa-le-Fahniang” pehzawm awknakthar tuah dingah a ra ih a tuah. Curuangah kan sungih a ummi Thlarau thawngin “Aba, ka Pa” tiah Pathian cu kan kawh thei nak asi.\nLeitlun (planet) pakua a um tiah scientist pawlin in sim. India Scientist pa in a sim dan vek asile a tu ih kan neih mi ni (sun) vek tluk in a tummi ni (sun) one million tluk cu an um ding ti a zum. Arsi hi santhar thiamnak sangbik thawn an tuah mi ahlatzohnak (telescope) thawn khal an siar thei lo nan scientist pawlin a neta bik an zumnak (estimate) vek asile arsi setilliion 30000000000000000000000 a um ding ti an zum. Arsi pawlhi kan leitlunpi (earth) hnakin a tum lawnglawng an si ding tiah an zum. Leitlunah a tufang ah milai one billion leng lo kan um. Kan leilungpi sersiam thawk ihsin billion thawngkhat lenglo milai leilungpi parah kan suak zo tiah an tuat. Cuhmuahhmuah sersiamtu Pathian in nangmah le keimah in duhdawtih a Fapa neihsun in pek. Kan sungah a Thlarau in in celcilh in in umpi, mangbangza huham cahnak thawn kan sungah a ceng asi. Cutin in sersiamtu, in duhdawtih in rundamtu in Amai tumtah vekin tuanvo in pekmi tuansuak thei dingin kan tulmi ziangkim cu kan tulnak hmunah, kan tulzat in, kan tulmi pohpoh, kan tuldan canah in pek theh dingin Khrih Zesu sungah ziangkim a famkim cia thehh zo asi.\nKol.1:17, Khrih cu ziang hmuahhmuah hlanah a rak um zo ih amah thawn an pehzom awknak thawngin ziangzongza cu umnak hmun an nei cio. (He is before all things, and in him all things hold together)\nEph. 1:3, Praise be to the God and Father of our Lord Jesus Christ, who has blessed us in the heavenly realms with every spiritual blessing in Christ.\nSankhuk innpi sungah a siat thei lomi a kumkhua nunnak thawn thuam aw in A sunlawinak ttawmpitu, a ram ukpitu dingah in ruat ruangah leitlunah tikcu reilo te a hnatuan tuanpi tu dingah kan sungin hna a tuan sawn asi. Khrih a ratsal tikah Amah ah Pathian thawn pehzawm awknak tharnei tu hmuahhmua in ko khawm dingih sankhuk nunnak sungah nuam zetin amah thawn kan leng tlang ding. Aw, a va nuam zik em!\nZesu Khrih leitlun a ratnak san cu Pathian thawn bulpak pehzawm awknakthar kan neih nak ding hrangah asi. Cui kan pehzawm awknak hnakin a thupisawnmi kan hrangah leitlunah zianghman a um lo. A thupibik, kan duhbik, kan dinhmun, le kan lungawinak bik cu Khrih ah Pa Pathian thawn kan pehzawm awknak ah asi. Pa Pathian thawn kan pehzawm awknak siatsuah thei tu ding lei le van karlakah sersiammi zianghman a um lo. Pai duhdawtnak sung ihsin in thenthei tu ding Pathian in zianghman a sersiam lo. Khrih Thlarau in a humham cahnak, duhdawtnak le Pathian mizia famkim thawn Thlarau in a cencilh, a uk, a pawlkom mi hrangah nitin Khrismass kan hmang ringring, leitlun vanram, Pathian thawn pawlkom awknak cu leitlun nun ah kan cen rero zo asi sawn.\nAdam a tluksiat hlan ih a dinhmun hnakih thasawn ah Pathian in A Fapa sungah in ruatsak zo.\nKhrismass lungawinak in casiartu zapi te sunglam nun lo luahkaht hram sheh!


C.Ronaldo A Thazet Ko Nan,Messi A Cungcuang Hleice -Capello – Times Of Chinland\nMarch 14, 2019 Times Of Chinland Sport 0\nMilan , Real Madrid , Roma , Juventus , England le Russia pawl rak kaihruai zotu Coach Capello cun bawhlung leitlun ih mi ropi pahnih Leo Messi le C.Ronaldo thuhla a rel ve ih C.Ronaldo aiin Messi a retsang sawn.\nCapello hi Real Madrid coach tum 2 rori a tuan zo nan,Real Madrid ih C.Ronaldo a luh hlan a si bangin C.Ronaldo thawn an umtlang man lo veve.\nCapello cun “C.Ronaldo hi bawhlung sit thiamzet mak tara a sinan,Messi cu suahpi thiamnak nei ih mi hleice cuang a si.Bawhlung leitlun ah mi ropi hleice cuang timi pathum ka nei ih Pele ,Maradona le Messi pawl an si.C.Ronaldo hi a cakvak zetih amah thawn cun nehnak co khal a ol zet.Asinan,Messi cu suahpi thiamnak nei a si ih a cungcuang hleice.\n“Messi kum 16 hrawng a silai ah ka rak tong zo ih mangbang in ka rak um.Ziangtile suahpi thiamnak nei a si bangin tuisun vekih a tuahmi cu a rak tuah rero zo.Midang zokhal ih tuah thei lomi a tuah thei ih a cungcuang hleice.C.Ronaldo khal champion pakhat si dingin a tuah aw ko nan,suahpi thiamnak a neih lo bangin mi cungcuang hleice a si lo,” a ti.\nTuah Capello hi bawhlung coach a tuan nawn lo ih Bawhlung coach ihsin a colhfel zo thu cu 2018 kum ah a rak phuang zo a si.\nAung la N Sang Ngiar Ringringtu Vaipa


CNF/A Le ZRA An Kap Aw – Meifar\nCNF/A Le ZRA An Kap Aw\nDecember 17, 2021 admin Lawrkhawm 0\nChin State, Tedim Township, Gawsing khua kiangah CNF/CNA le ZRA pawl an kapaw tin Khonumthung Burmese thuthang sungah an tarlang. December 17, 2021 zingpit nazi 3:00 hrawng ihsin an kapaw thok. Gawsing khua cu Tedim ihsin peng 30 hrawng a hla ih India-Myanmar ramri ih um khua a si.\nTuizing ih an kahawknak ruangah khuami 2 in hliam an tuar ih an khawsen in an tlan thluh. Tualsung mi pakhat in, “Zingpit nazi 3:00 hrawng ihsin an kapaw thok ti kan thei, khuasung mipi pawl cu an tlan thluh an ti. Khuasung mi pahnih in hliam an tuar thu kan thei” a ti.\nKiangkap um ṭhenkhat in, “CNA pawlin Tedim ramsung ih um ralhrang pawl an va kap ih cutawk ah ZRA cu ralhrang lamtang in an rak kap ve ruangah CNA thawn an kapaw” an ti nan media in nenhngetnak ngaingai anei hrih lo.\nZRA pawlkom cu 1993 kum ah an rak dingih 2005 ah India cozah thawn remnak tuah in hmin an khen hnuah Manipur ramsung ah umhmun an khuar ih ramri kil in an tlangleng. ZRA in Tedim ramsung ih um tualsung mipi kilhimtu pawl hi an rak hnaihnok ringring ih an hruaitu pakhat khal an kap that zo.\nZRA ih cangvaihnak cu Chin hriamkai pawlkom Chinland Join Defense Force (CJDF) khalin nasa zetin an mawhthluk ih ralrinnak an rak pe zo. Tuizing an kahawknak thuhla cu Khonumthung Burmese media in CNF/CNA lam an pehtlaih tum nan thusuh an remcang hrih lo.\nRalhrang In Shan Ram Ah Mipi Cu Laithuam An Hruhter Ih “Chin Ram, Falam Khuami Kan Si” Tin An Zukpi >>>


Umnak Inn neilo Zuun-inn ih khawsa Pu Hlimawma tei` innsungsang ngaihsaktu an pung vivo | Falam Online Media\nDecember 8, 2020 December 8, 2020 Ni Hnem Sung\t0 Comments\nMizoram, Thingdawl khua ih umnak neilo Khuatlang zuun-inn hrang ih sakmi luahtu Pu Hlimawma te sungkua cu lainat ngaihventu an tam vivo.\nPu Hlimawma te sungkua cu innsangpa nica hlawh mi ring ih khawsa an siih fanute pakhat an nei. Kum 2020, pulhnat boruak lockdown thok, March thla hrawng ah khan vansiatthlak zetin inntekpa Pu Hlimawma cu ungtii (coconut) in a zangruh a tlaa ih nikhat thilthu ah an sungkua nuntukhawsakdan cu a thlengaw verver thluh.\nUngtii ih tlak ngah nak cu minung taksa hrang ih thupibik pakhat a si mi a zangruhpi (spinal cord) a si ih ṭhiṭha in a feh thei nawn lo. An nu khal hi Ke ṭhalo a si ih an sungkua zohkhen ih hnaṭuan thei cii a si lo.\nCuruangah harsa vangsang in Khuatlang zuun-inn luah ih an um naksan a siih khuapi venghnen bomnak thawn rawl ei ding nei phah fangfang khi an si.\nHitiih harsa zetih an khawsa mi cu Mizoram ih Lar zet, Zo Inspiration Youtube channel in a theisuak ih an mah ti thei tawk te bawmnak pek dingin an khua ah an va pan. Cumi cu video an zuk phah ih hmatonthusutnak an nei lai pawl khal an record thluh.\nCuih video cu Youtube ah tlangzarhnak an nei ih a zohtu khal Thawngsawmnga an luan zo a si. Cutin Zo Inspiration cun Pu Hlimawma tei` innsang hrang ah bawmnakding a tawlrel sak cih ih, tu ah Rs 3,15,065 an dong zo a si.\n← Pu Trump hoha mi Pungkhawmawknak ih Wifi password cu mipi in lawm hleice\nLeimin ruangah Inn ṭhawn ṭul dinhmun tiang harsat tong Innsang pawl cu CRCDF in Bawmnak Pe →


Sarah Palin- in President, Cuh A Tum - Chinland Today Media\nSarah Palin- in President, Cuh A Tum\nNovember 19, 2010 8:28 pm·0 comments\nTui Fox News hrangih hnattuan laitu US Alaska Governor hlun Sarah Palin in New York Times thuthangca hnenih a sim nakah kum 2012 US President, hrilawk leh nak dingah President, Obama cu a khinthlak thei tengteng dingih a zumthu a sim.\nKum 2008 US President, hril nakih Republican Party in Vice President dingih an vorhsuak mi Sarah Palin hin kum 2012 ih President,hrilawk nakah cuh tengteng a duhthu a simih, Asinan himi thuah a sungkhat pawl a rawn hrih ciahlo thu a sim.\nBurma Ram Election Result Ti Suak A Si\nNovember ni 7 ih Burma rampi hrilawknak Result cu Myanmar Union Election Commission cun a tisuak ih, ralkap Cozah lamttang Union Solidarity and Devolopmentb Party(USDP) cun Parliament Seat1,154 sungah seat 883 an laiih, USDP hin seat um zat sungah 76.5% labanin Majority an la a si.\nUSDP hi Prime Minister, U Thein Sin ih kaihhruai mi a siih, House of Representatives ah seat 325 a umih cumi sungah seat 259 an laiih, House oh Nationalities ah seat 168 sungah seat 129 an la ih, Region or State Parliament ih seat 661 um sungah seat 485 an la thotho.\nSUDP hnuaiah National Unity Party (NUP) an umlaiih, himi pawlin seat 63 an laiih, himi sungah seat 12 hi House of Representatives an siih, House of Nationalities ah seat 5 leh Region of State Parliament ah 46 an la a si.\nHimi laiah Shan Nationalites Democratic Party (SNDP) khalin seat 57 an laih, House of Representativeah seat 18 House oh Nationalites ah seat 3 leh Region or State Parliament ah seat 36 an la. Rakhine Nationalites Devolopment Party khalin tui ttum hrilawknakah a zaten seat 35 an lave ih, National Democaratic Force (NDF) leh Mon Region Democracy Party (AMRDP) khalin seat 16 a lave.\nIsreal in Lebanon Ramri Ihsin Ralkap La Suak Ding\nIsreal Cabinet Minister pawlcun Lebanon thawi an ritawk nak Ghajar saklam ihsi an ralkap pawl laksuah an remti thu an puang. Himi thuhla relkawmih Vote an laknakah Isreal Security Cabinet cun Isreal Foreign Ministry in Lebanon thlanglamih UN ralkap um UNIFIL thawi Isreal ralkap laksuak danding thuhla reltlang ding an tiih, himi thuhi ni 30 sungah relfel dingih thutluk nak an tuah. Cumi hnuah Isreal Cabinet in a zohfiang sal dingih a pawmpi ta a tulding.\nUNIFIL Commander, General Alberto Asarta Cuevas cun UN Security Council Resolution 1701 nak daan vekin Isreal Defence Force pawlcu Lebanon saklam Ghajar ihsin laksuak thluh an siding tiah a simih, cumi hnuah himi Scheme hnuaiah hin Isreal khalin thu neihnak a ham theilo dingih Lebanon khalin thu neih nak a ham theilo dingih, UNIFIL hi Lebanon ramsungih an um sungah cun Ghajar kaingkap cu a thuhnuai ah an ret ding tiah a sim.\nUS Civil Cawimawi Nak Dawngtu Ding Hril Fiang Zo\nUnited States ih Civil mi cawimawi nak sangbik Presidential Medal of Freedom dawngtu ding minung 15 cu hrilsuak an sizo. Himi cawimawi nak dawngtu ding mi ropi pawl lakah milian cungcuang Warren Buffet, German Chancellor, Angela Merkel, US President, hlun George Bush Senior, Yo, Yo Ma, pawlkhal an telih, himi cawimawi nakhi hnakum ah President, Obama in White House ah a hlan hai ding.\nHimi cawimawinak hi leitlun minung pawl hrangih hanttuan tha an hawlnak ihsi an pekmi an siih, President, George Bush ih lal laiah khan CIA Director hlun George Tenet leh Iraq ram dinsuah nak dingih rak hruaitu L, Paul Bremer, leh Nelson Mandela leh Boxer Muhammad Ali pawlkhalin an rak dawng zo.\nBurma Ram Hrilawk Nak Ding\nBurma Ram Hrilawk Dingah Ralkap Hotu Pawl Ralring Zet\nAlaska Governor Bang Ding\nNDF party hrilawknak ah tel ding an siang\nAung San Suu Kyi Hril Awknak Ih Tel Ding Ah Siannak Pe


In Kilveng - Chinland Today Media\nJuly 12, 2009 8:47 am·0 comments\nCuruangah nan thinphaang hlah uh, sunttam tampi hnakin nan man a khung sawn a si.\n– Matthai 10:31\n– Saam 4-6\n– Tirhthlah 17:16-34\nNipi zing veikhat cu Biakinn ah, “Sunttam a kilveng” timi hla kan sak. Mi pakhat in paakzai ih sak ttheumi hla a si ruangah miburpi hlasaknak ih sak dah lemlomi hla a si.\nSaknolh (Chorus) veikhatnak kan saklai ah ka rualpa pakhat cu sak thei nawn loin a ttap. Kan dung naite ih a hmuhtonmi thu thawn pehpar in ziangvek dinhmun kan thlen hman ah a poi lo; Pathian cun in hmu, in thei, in kilkhawi ti a theih ruangah a lungawinak mit-thli a si ti ka theithiam.\nJesuh in, “Paisa pia sen pakhat in sunttam pahnih nan lei thei a si lo maw? Asinan cuih sunttam pakhat hman cu nan Pa Pathian ih thu loin leilung ah a tla lo. Nannih sinsin cu nan samphang hman a siar ttheh a si. Curuangah nan thinphaang hlah uh. Sunttam tampi hnakin nan man a khung sawn a si (Matthai 10:29-31) a ti. Bawipa in a dungthluntu 12 pawl kha thuthangttha zirh ding, minaa damter ding le tettikhan dingin Israel tuu hlo pawl hnenih a thlah zik zawngah a simmi a si (c.6). Amah ruangah hremnak le thah tiang an tuar hmanah ttih lo dingin a sim hngai (cc. 22-26).\nKiang le kap thil umtu daan in kan ruahsannak hloter ttheu hmansehla, hih hla in thazaang thar kan ngah thei: “Ka lung a awi ruangah hla ka sak. Miluat ka si ruangah hla ka sak. Sunttam a kilveng, i kilveng ti ka thei.” Bawipa ih kilvennak hnuai ah himdam te’n kan um a si.\nPathian in sunttam vate ih tlak hman a hmuh ahcun,\nLily pangpar niam le saang khal a ceimawi;\nVan tla pianzia a neihter,\nA lo kilveng lo ding maw?\nPathian kut ah na phurrit na tthum ahcun,\nna thinlung sungah hnangamnak a lo pe ding.\nKa Nitin Nun Ruangzing\nTtihzahnak le Neelnak


Zarh Hnih Sung WHO Ram Tin Palai Meeting Ah Myanmar Ralkap Sawm An Silo – Vapual Auaw\nLeitlun harhdamnak thuhla thawn pehpar aw in zarh hnih sung WHO sungtel ramtin palai thurelnak neihmi ah WHO cu Myanmar ram aiawh in zo a sawm sawn ding timi ah a buai tukih zohman sawm lo lawlaw in Myanmar aiawh tel an um lo.\nCozah dinglai kan si ih kanmah in rampi kan uk ruangah ramleng pawlkom khalah tel vivo ding kan si tiah aungaw zetin rak rel rero zotu ralkap cozah cu WHO In a member sungtel ram tin palai komkhawm zarh hnih sung meeting a tuahmi ah a sawm lo. Cuti rual in NUG cozah khal sawm an si cuang lo ih Myanmar ram buainak ah WHO cun zosawn a hril ding timi a botcat thei hrih lo.\nLeitlun harhdamnak thuhla rel dingin WHO zarh hnih sung meeting cu may 17 in an thok zo ih June 1 tiang thurelnak nei ding an si. Zarh hnih sung thurelnak ahcun ziangtin hmailam ah ke an kar vivo ding timi tlunah hruaitu thar hrilnak khal an nei ding. Culo thupi poimawh tamzet khal relnak an nei dingih leitlun a dam vivo theinak ding hrang khua an khang ding. Cumi ah Myanmar ram aiawh in sawm ding an thei lo.\nTuitum meeting ah Myanmar ram aiawh in WHO cun zohman a sawm lo nan, neta ahcun Myanmar ram aiawh in zosawn cozah ah a cohlang ding timi cu a bawhcah fel a tul thotho. Cumi hrang WHO cun UN thuron a dil rero tiah theih a si ih UN in zosawn cohlang dingin thuron a pe ding timi cu WHO in Myanmar ram aiawh in cozah a hril fel caan ah a fiang puppi dingah ruah a si.\nChinram Mindat Ah Ralkap Ih Kammi Bomb Pal Puak Ngahtu Chin Mino Pahnih An Thi


Rangoon Khawipi Ah Bus Thar Tlan Thok Ding - Chinland Today Media\nRangoon Khawipi Ah Bus Thar Tlan Thok Ding\nJanuary 10, 2017 5:05 am·0 comments\nRangoon khawpi sung tlantu bus pawl cu hmaizarh ihsin an cawl dingih Bus thar in an thleng tluh ding tiin Yangon Region Transport Authority (YRTA) cun an phuang.\nKhuahlan ihsin mipi pawl hrang ih tlan, Ma Hta Tha tiih theihlar mi Rangoon Division Motor Vehicles Supervisory Committee pawl ih tlanter mi bus pawl cu an cawl thluh tlang dingih bus thar le cangkang sawn in an thleng ding. Tui Bus thar pawl hi company 8 pawl ih neihmi an si ih January 16 ihsin Yangon Bus Service (YBS) ti hmin thar thawn an tlan thok ding.\nA hlan ih Bus line 300 pawl cu line 60 (Bus thar 3000 lenglo) pawl in an thleng dingih mipi hrangah hahdamsawn le nuamsawn in an tlan thok ding. A hlan ta pawl an tlan thok duh a si hmanah tuih tuahthar mi hnuaiah an khum aw ding.\nBus tlanthar pawl cu rong dangdang in mipi theih ol dingin an thleng dingih asen, a pawl, a hring, a uk, bonawn rong ti pawl in an um ding. A uk rong in khawpi sung lailinak tlan a khihhmuh dingih, a sen cun veng dandang tlan, a bokbawn rong in thlanglam, a pawl in sak lam, a hring in lampi pakhat le pahat karlak pehtu ti pawl a khih hmuh sak ding.\nTu ih Bus thar tlannak ding hmun zatek 80% cu a hlan ih tlan mi pawl vek in asinan zatek 20% tluk cu a thar, lampi thar ah an tlan ding. Bus totu pawl hrangih olsam sawn a si theinak dingah Mobile app khal tuah a siih Bus to man hi a hlat le nai ih zir in MMK 100 – 300 a si ding.\nRangoon khawpi ih mi pum million 5.2 lenglo pawl lakin zatek 49 tluk in khawpi tlan bus an ring lai tiin, Japan International Cooperation Agency pawl cun 2014 ih mipi an zingzoinak ah an rak hminsin.#\nSirhsan – Irrawaddy\nMore from my siteMyanmar Bus Cangsual Ah Mi 19 ThiPhunkhat Tlawngta Pawl Hrang Ca-ukpi Ukkua, Bala Ca-uk Le Tlawngfawm Alak In Pek DingChina ramsung Bus Kangah Mi 42 ThiYangon Khawsung Khualtlawng Phurtu Bus Pahnih Hailux Le Diana Febuary Ihsin Cawl DingSSA-S Palai Pawl Naypyidaw Ah Feh Ding!Tlangleng Zin Tuahnak Hrang Japan Cozah In Kawlram Bawm


Thlawhtlinnak Ti Mi Cu - Chinland Today Media\nSeptember 17, 2009 2:08 am·0 comments\n” Cule a pu in a hnenah, ‘Na titha riai! Nang cu siahhlawh tha le siahhlawh rinum na si. Nang cu thil malte parah na rinum a si, thil tampi uktu ah ka lo tuah ding. Na pu?ih lungawinak sungah va lut aw,’ ” (Mtt.25:21) tiah a ti.\nKawhhran hruaitu pakhat in an kawhhran thu hi tiin i ruah dah. Kum thum sungah Kawlram ah kawhhhran khua (200) ih an din thu a si. A ropi ko. Ka thinlung taktak in an rawngbawltupawl khal ka lawm zet. Asinan, ka thinlung ih thil pakhat ra suak mi cu hi hi rawngbawltupawl ih hlawhtlinnak tahnak fung a si maw? tih hi a si.\nKhristian tampi cun leitlun dan i tuatdan hlawhtlinnak lawng an thei. Leitlun dan i hlawhtlinnak tahnakfung hi khristian nun ih hlawhtlinnak tahnak khalah an hmang. Neihnunnak, hminthannak, thuneih theinak, thlarau hlo tam kaihngahnak, member tam ngahnak pawltla hi hlawhtlinnak ah an ruat. Cuih tahnak hi Pathian thu Bible ih in zirh dan diktak a si maw? Cu ti a si ah cun kawhhhran thuanthu kan zoh tikah si seh, tulaisan khalah si seh missionary tampi le rawngbawltu tampi pumhlum ih peaw le hnatuan rero si ih hlawhsam an tam zet.\nPathian in khristian nun ih hlawhtlinak tahnakfung danglam zet a hmang, a nei ti hi hngetzet in ka zum. Pathian in hlawhtlinnak a tah veknak fung cu Bible sungah kan hmu “THULUNNAK- RINUMNAK” hi a si (I Kor. 7:21; Rom.6:16). Bible in hlawhtling a ti mi diktak cu kan Bawipai hmai ih kan din tikah kan thei leh ding, ” Sal tha le rinum, na ti tha e,” Mtt 25:21 tiin, THULUNNAK LE RINUMNAK a si. Curuangah tuih zan kan mitsing i kan ithah hlanah kan mah le mah thusutaw hnik uhsi. Kei hi tui sunah Bawipai sal thulung le sal rinum ka si maw?” tiin! Cu cu zumtu hmuahhmuah hrangih Pathian duhzawng a si. Pathian duhzawng cu a thu Bible sungah Thiang Thlarau kaihhruainakin kan hmu thei, kan thei thei a si tih kha hngilh hrimhrim hlah.\nAsile kawhhran khua tampi ih din thei, crusade tuahnakih ngaitu tampi neih le mi an piangthar, an tap thluahthlo hi hlawhtlinak a si maw? Kawhhran din le mi an pianthar tam hi cu Pathian tuanvo a si. Rawngbawltuih hlawhtlinak sawn cu Jesui THU A LUNNAK LE A RINUMNAK lam kha a si sawn. Rinum zetih thlacamtu, petu, programme tawlreltu, thusimtu, zirhtu le maiti theitawkteih rinum zetih tuan tentotu hi mihlawhtling an si.\nRing zetin, taima zetin au rero khal nung la Thiang Thlarau hnatuannak lo cun mi nun a danglam thei cuanglo. Amah Pathian lam tuanvo a si. Asinan, A THU LUNG IN RINUM TEN kan tuan thei. Cucu HLAWHTLING ti mi si. Khrih i ralkap ka tuanpipawl tha lo pe ve hnik ning. BAWIPAI THU NA LUNNAK LE NA RINUMNAK khan mi hlawhtling ah a lo tuah a si. Arah suah lam khan tahhlah aw. Tuihni ah kan thelh pang asile siraw in Pathian thangthat uhsi. Ziangahtile thaisun cu ni thar a si. “Ngaihnik thulunak cu raithawinak hnakin ka duh sawn” (ISam. 15:22), tin kan hmu. Paul in, Curuangah, kannih cun hi rawngbawlnak hi zahngainak kan co vekin kan co ruangah\nkan bei a dawng lo.” (II Cor. 4:1).\nRawngbawlnak hlawhtling zet i a langhnakah mi pakhat ih tuansuah mi lawng a si lo. Zate ih kan tel khawmnak ruang i Pathian Thlarau cangveihnak a si. Kan zatein lungawi tlang uhsi. Cuihruangah mah le mah ka tling ve lo ti in ninghang-riahsia le iksikawknak ding hmun le ram a um thei lo. Pathian hnenah bangrepten lungawitlang uhsi.\n“Ziangkim Pathian parih thumaw vekin thla cam aw; ziangkim na parih thumaw vekin hnatuan aw,” tiah John Wesley in a rak ti dah.


Australia In Ralkap Kuat Bet Ding - Chinland Today Media\nApril 30, 2009 1:51 am·0 comments\nAustralia cun NATO ram pawlin Afghanistan ih ralkap an kuat betlo a si ah cun Ralkap kuatbet a tum nawnlo thu a rak simzo nan, Afghanistan ih buainak a suah ringring thotho ruangah US President Barack Obama ih ngen nak vekin a ralkap 450 a kuatbet sal dingthu Prime Minister Kevin Rudd cun a sim.\nAfghanistan ah hin Australia ralkap 1,100 an um laiih tui 450 a kuatbet dingmi sungih ralkap 100 cun Oruzghan Province ih Afghanistan ralkap pawl Training an pe dingih ralkap 120 cun tui Afghanistan rampi hril awknak ih humhim nak Security hna an tuan ding.a dang a tanglai mi pawlcun Afghanistan ram humhim nakih ralkap dang pawl an kom ding a si. Kum 2001 ihsin Australia hin Afghanistan ah hin Ralkap a rak kuat zo ih ralkap 10 an thizo.\nSwine Flu Nat Nak In Ram Dang Thleng Vivo\nSwine Flu natnak cun leitlun ram dangdang khal a tibuai vivo laiih Mexico khawpi ah cun Cinema, rawl dawr, Zu dawr leh mipi vangtlang punkhawm nak hmun pawlcu kharter thluh an si. Minung Million 20 hrawng umnak Mexico khawpi ih Deputy Mayor, Jose Angel Avila cun himi dan tuahmi thlun duhlo ih dawr leh mipi vangtlang punkhawm nak ong thotho tu pawlcu dan vekin hrem an si ding a ti.\nHi Swine Flu natnak ruangih Mexico ramin sumdawn nakleh thil dang ih a sun zat cu dollar Million 57 a kim dingih ruah a si.Hi natnak ruangih minung thizat cu 159 an kimzo ih midang 2,498 in himi natnak hi an ngah ih cumi sungah minung 1,311 cu sii zungah ret an si. UN hnuaiih Food and Agriculture Arganisation cun himi natnak hi Mexico ramih Vok vulh nakih si suakmi a si leh silo an zoh fianglai ih, France leh Germany cun Mexico ih tlawngluh dinghi an kham thluhzo asi. Asia leh Latin America ram hrekkhat pawl khalin himi natnak khamnak dingah an ram Airport pawlcu thazet in an cek rero asi.\nChina, Russia leh Ukraine pawlcun an ramih Voksa lakluh an kham zo ih, US leh Brasil ih voksa zuartu pawlcun Swine Flu timi hmin thleng zamrang lo asi ah cun an sumdawn nakin a tuarzet ding thu an sim.Hi natnak hi Brasil, Guatemala, Peru, Australia, South Korea, UK, Spain, Israel, New zealand, Canada, US, Mexico leh European Union ram 7 pawlah a thlengzo tiah WHO thu puangtu Dr, Keiji Fukuda cun a sim.\nTurkey Bomb Puak\nMizan ah Turkey ram nisuah naklam Kurdis pawlih umnak Diyarbakir leh Bingol kiangah Bomb a puakih ralkap 9 an thi.Hi Bomb puakhi ralkap pawl Duty dingih an fehnak lamzin ah kammi asiih Mawtaw in a palpuak asi. Turkey Cozah thu puangtu cun hi Bomb kamtu cu Kurdish tapung pawl an si tengteng dingih a zumthu a sim. Turkey Cozah hin tui thla sungah Kurdish Workers Party minung 51 a kaizo ih , kum 1984 ihsin Kurdish Worker Party pawlhin mahte rorel theinak neih tumin Turkey Cozah hi an do ih Kurdish tapung pawlhi Iraq ram sungah um hmun khuar in an umih, Nikum kumcem zawng khalah Turkey ralkap pawlin Vanzam thawn Bomb an thlak ciamco zo asi.\nLTTE hotupa V Prabhakaran cu nungdam ih kaihsuak thei dingleh kaihsuak theilo ding thu an zumdan leh ngaihdan tamzet a umih,a mah thei fiangzet tu pawlcun nungdam ih kaihsuah thei an zumlo thu an sim. Sri Lanka National Intergration and Reconciliation Minister, Colonel Karunnah cun LTTE hotu Prabhakaram cu nungdam in kaihsuah thei a zumlo thu a sim ih nungdam ih kaih ding hnakcun Cyanide hmangih a thah awk mai sawn a zumthu a sim.\nHimi laiah India Cozah cun Sri lanka Cozah cu LTTE hotupa Prabhakaran cu nungdam ih kaisuak tengteng dingin a ngen ih an kaih ngah hnu ih a thu Sri Lanka Cozah in an relsak hnu ah India ramih kuat dingin an dil ih India Cozah hin Prabhakaran hi Thubuai ritzet awrhter ding an neiih kum 1991 ih India Prime Minister, Rajiv Gandhi that tertu a si ruangah India Cozah in a thu relsak ve a duh ruangah India ih kuat dingih a dil nak asi.\nHimi laiah Mizan ah Meithal kahpuak sianlo nakhmun Mullaitivu tipi kapih um Sri Lanka ralkap pawlcu LTTE pawlin kah tum in lawng 6 thawn an feh ih Sri Lanka ralkap pawlin an rak hmu ih tipi kap ihsi in tipi par ih lawngcu Rocket Louncher leh meithal Machine Gun thawn an rakkap ciamco ih an lawng 6 kahsiat sak thluh in lawng sungih LTTE minung 25 khal an kapthat a si.\nSri Lanka Cozah cun an ram tlawntum tu Swedan Foreign Minister, Carl Bildt cu a visa an hnawlsak ih an ram luhter an sianglo ih France leh Britian Foreign Minister, Bernard Kouchner, leh David Miliband lawng an ramih luhter an siang. Himi ruangah Swedan Cozah cu Sri Lanka Cozah parah a thin a heng zetih Sri Lanka ramih Palai an retmi khal an kokir sal. France leh Britian ram ai awhtu pawlhin Colombo khawpi an Sri Lanka ram hotu bawi pawl an kawm dingih cumi hnuah himi do awknak ruangih mipi harsat nak tuartu pawl ih umnak hmun pawl an zohsal ding a si, tu ah hin civil minung 55,000 lenglo cu umnak ding leh ei leh in ding ti rawl neilo in harsa zetin an um lai asi.\nPakistan Ralkap In Buner Ram Lakir Sal Zo\nTaliban tapung pawlin ram kau an nawr tum vivo nak hmun Buner District ih an khawpi Dagar cu Pakistan ralkap pawlin Raldo nak Helicopter thawn lutin an lakir sal zo. Pakistan ralkap pawlhi Taliban pawlin an rakkap ve maw ti leh minung ziangzat an thi ticu an simlo. Himi hmunhi Pakistan Khawpi Islamabad ihsin Km 100 lawngih hla si. Relzo vekin Pakistan leh Taliban pawlcun an ram sungih rualrem awknak a um thei nak dingah Malakand Division sungih Buner, Swat Valley, leh Lower Dir District, ah Muslim dan Shari Law hmang thei dingin remti tlangnak thutiam an rak tuahzo ih, Asinan Taliban pawlin an ralthuam an ret sal duh cuang silo ih cu ruangah Pakistan Cozah cun a kahsal nak asi.\nHimi thu ah Taliban pawlcun Pakistan cu thutiam kammi pahbal saltu ah a puh ih Pakistan khalin Taliban pawlcu thutiam kam awkmi pahbal tu ah a puhve ih, an puh tawn aw rero asi. Pakistan ralkap leh Taliban pawl Lower Dir kiangih an kah awknak cu mizansun ah an bangih Taliban pawl minung 75 an thiih Pakistan ralkap 10 an thi tiah ralkap thu puangtu Major General, Athar Abbas cun a sim.\nTik cu man nei zetin hmangtum hram aw.\nEU In Burma Cozah Hrem Bet Tum\nAl-Qaida Pawl Neh Dingin Obama In Timtuah


A Pasal In Kut A Thlak Ringring Ruangah Ṭhenaw Dingin An Tawlrel, Asinan Innsang Nu In, “Ka Ṭhen Thei Tlot Lo, A Hmelṭha Tuk” Tin A Ṭap Ciamco – Meifar\nDecember 3, 2021 admin Leitlun 0\nChina nupa tuakkhat cu kum 3 sung an neiaw zo ih a pasal in a nupi hi a vel ringring, kut a thlak ringring ruangah mipa sawn in ‘A cang thei nawn lo, kan umtlang ringring a si ahcun thil poi tla a thlengsual pang ding’ tin court ah ṭhenaw dingin thubuai ava thehlut. China Press thuthang in China ca in an tarlang ruangah an hmin cu kan tarlang lo men ding.\nKum 3 liamzo ah innsang nu hi kum 20 mi a si ih rualpi fehtlang in a pasal thawn an rak tongaw, thla 2 lawng an thlunaw ih an neiaw lohli. Asinan an neihawk hnuah ṭongkam an el’aw ringring ih mipa in kut a thlak, a vuaknak ah a taksa khal a vual thluh ṭheu. Asinan ṭhen hi a tum dah lo ih a cang zo cu cang ko seh tin a tuar men. A pasal in malte ngaithiam a dil asilen ziangkim an ṭha thluhsal lohli ṭheu.\nCuvek dinhmun an thleng ruangah mipa sawn in a cang thei lo ding tin ṭhenaw dingin thuthluknak a tuah. Court in ṭhenaw dingin a buaipi rero laiah innsang nu in, “A tel loin ka um thei lo, a hmelṭha tuk, a tuak tuk…” tin a ṭap ciamco.\nA ṭhen theilonak cu thil pathum in a rel ih (1) “Ka first love a si ruangah ka ṭhen maimai thei lo, (2) Mipa ka duh hnuhnu cun dinhmun sia khalah siseh, dinhmun ṭha khalah siseh rinumten ka um ringring ding, ka tlansan dah lo ding tin thu ka ruatcat zo, (3) “A tuak tuk ih amah vek mipa tonsal ding cu a har tuk ding…” a ti.\nThu an sutnak ah a pasal cu an ramsung ih milar hminthang hlasakthiam Kris Wu ai khalin a mawi sawn’ a ti. A pasal in a ṭhen duhnak san cu a thiksia tuk ih tuar ci a si lo a ti, ziangtik lai caan khalah a pasal hi a rinhlel ringring ih a phone khal catbang loin a check sak. 24/7 in a pasal hi a kil ringring ruangah a pasal in har a ti tuk ih ṭhen a duh thu a sim thei.


Ziangruangah HLasak Thiam Pawl An Thi Tuan Ce Cuang? - Chinland Today Media\nZiangruangah HLasak Thiam Pawl An Thi Tuan Ce Cuang?\nDecember 22, 2012 3:20 am·0 comments\nKum 27 ih thi Amy Winehouse\nAwnmawi phunkip thawn leitlun mipi in thlim rerotu hlasakthiam pawl hi ziangruangah an thi tuan ṭheu timi hi mitamzet ih buaipi ve mi a si. A tlangpi thu in, zu, sivai le falat tlangvalnak lam ah an hmangaw sual tiin a tawizawngin kan sim ṭheu.\nAhleice in, European le North American hlasakthiam, rock le pop stars pawl ih cangvaih daan pawl kan thlir tikah mahte hlasakthiam (solo artist) pawl hi a band ih hlasak pawl hnakin an thi tuan deuh cuang tiah BMJ Open report nak ah an tarlang. Hlasak thiam pawl ih kekar daan zohthiam pawl cun 1956 ihsin 2006 tiang ah mi 1,400 lenglo ih thuhla an khawlkhawm ih European hlasak thiam pawl 10 lakah mi 1 hrawng an thi tuan asinan North America cu 10 lakah 2 tluk an thi tuan tiah an tarlang.\nCule, stage par lawnglawng ah an lang ṭheu tikah anmah ngaingai nuam zetin aleng ah an vak dahlo ruangah khal an nun a har a si thei.\nLeitlun mipi in aipuang tertu hlasakthiam pawl kha an thih ding kum a cu hrih lo ah an thi kan ti thei. Tehkhinnak ah Solo artists Elvis, Jimi Hendrix, rapper 2Pac, Michael Jackson, Amy Winehouse le Whitney Houston pawl tla khi! Cun, band members pawl lakin Kurt Cobain Nirvana ihsin, Sid Vicious, punk group ihsin cun Sex Pistols le Stuart Cable , Stereophonics ihsi feh pawl tla kan hmu thei.\n2012 February ih an tarlangnak ahcun hlasakthiam kum note thi ding culo ah mi 127 lenglo an thi. Cuvek pawl cu rualpi enkawltu le khawitu ṭha um sehla an thi hrihlo dingah zum an si. Band ih um pawl hin solo ih um hlasak pawl hi anmahte an taksak pawl siatsuah aw lo dingah thazang an pek thei a zum thu Honey Langcaster-James Celebrity psychologist cun a tarlang. European hlasakthiam pawl hi kum 39 hrawng ah an thi tlangpi theu asinan North America hlasak thiam pawl European lam hnakin an thi tam deuh.\nZovek hlasakthiam an si khalle, mah lawng hlasak ih can hmang pawl cu European maw Northern American asi hman ah band ih um pawl hnakin an thi tuan cingcing ko. European hlasakthiam pawl an thih tuan deuh nak san cu tour an feh rei tuk ruangah a si ding an zum bik. Cuvek ṭhiamṭhiam in North America hlasakthiam pawl khal sivai le a phunphun thawn rak hmangaw sual an bolo tiin psychologist, Honey Langcaster-James cun a sim bet. Solo artist pawl cu an umhar ih anmahte um an duh vivo, an mahten mizia an nei duh ih anmah te um an thlang vivo.\nCuihlei ah, an rualpi le an sungkua ihsin an hla tikah umdaan mawi le ṭha an thei nawnlo. Cule, stage par lawnglawng ah an lang ṭheu tikah anmah ngaingai nuam zetin aleng ah an vak dahlo ruangah khal an nun a har a si thei. Curuangah solo artist siloin band ih um pawl cu zohawk ton dan an thiam ih an dam sau cingcing. A thupi cu kilkhawitu ṭha an neih ding a si. A kilkhawitu, sivai tham ve mi le nuamnak duh ve mi asi ahcun lawng pakhat to tlang vek an si dingih nunnak a tawi sinsin thei.\nTaliban Pawl Ih Thihcilh Bomb Ti Puahnak Ah Mi 44 Thi\nEU Le US In Syria Ah Ralkap Thlah Tum


Fala Pakhat In Tlangval A Bum Tum Nan A Hlawhsam, A Bum Tumdan Cu A Mawi Zet – Meifar\nFala Pakhat In Tlangval A Bum Tum Nan A Hlawhsam, A Bum Tumdan Cu A Mawi Zet\nMay 27, 2022 admin Leitlun 0\nCollege tlawngta pakhat in a thilton cu Reddit ah a tarlang, anmah humhimnak ah an hmin cu an tarlang lo. Tlawng an kai laiah rualpiza in zuhmun ah an va feh ih nuam an cen, cutawk ah fala pakhat thawn an tongaw ih zu an intlang ih an capoh aw rero.\nTlaihnu ah an tlung ih fala cu a room ah a hruailut ih nupa-sinak hmang an tum, fala in beer in a duh lai thu a sim thei ih a vurbawm sung ta beer a pe. Tlangval cu a in nawn lo, fala cu itum zetin a zau. Ittlang dingin an puahaw ih tlangval in kilhim awknak ah serh tuamnak rubber a bun.\nFala in, “Tuam duh hlah aw, na fa ka pai duh. Nu si ka duh zo” a ti. Tlangval in a capoh men ah a ruat, asinan fala in a rubber bunmi cu a phelhsak tum thotho ih a duh lo. Tlangval in ‘rubber bun lo cun ka lo itpi thei lo. Fa neih ka duh hrih lo’ a ti ruangah fala cu thinheng in a tlansuak.\nTlangval in, “Thla 6/8 hnuah fala cu ka hmusal ih nau arak pai, a pum khal a tum zo. Khami zan ah beer in bet in rubber bun lo sehla cun keimai fa a pai ngai ah ka ruat ding” a ti. Fala cu naupai cia a si ih pasal ih kaihtang a tum ruangah rubber hmang lo dingin a ti. Asinan, a thang ah a awk ngah lo. Zawi fa a pai ti khal theih a si lo.\nNauhak 19 Le Zirhtu 2 Thattu In Mi A That Hlante Ah Tleirawl Kum 15 Mi Hnenah A Duh Thu A Sim Thei\nSiizung Kang Ah Naute Suak Pek (11) An Kang That


A Pasal Uire A Ṭhen, Asinan A Rang (A pasal ih pa) Damlo Cu A Tuamhlawm Ringring Lai – Meifar\nA Pasal Uire A Ṭhen, Asinan A Rang (A pasal ih pa) Damlo Cu A Tuamhlawm Ringring Lai\nTulai san ah hringtu nulepa khal cawm duh lo ih inn ihsin dawisuak an tamtuk zo, culai ah Marian Turcio timi nu in a pasal ih pa damlo ringring cu amai pa vek rori in a zoh ih a tuamhlawm ringring lai ruangah online sungah a lar zet.\nA pasal in fala anei ih a fala thawn an tlan ruangah an ṭhenaw, fanu pakhat an nei zo. A pasal ih pa hi putar damlo ringring a si ih umpitu anei lo ruangah Marian Turcio in amai pa vek rori in a zoh ih an inn ah a hruai.\nA fanu khalin a pu cu a duhdawt zet. A nu in a pu damlo a tuamhlawm lai cu video in arak zuk thup ih “Ka nulepa an ṭhenawknak hi kumkhat a rei zo. Ka pa cu nunau dang dung thlun in a tlan. Ka pu kum 98 mi (ka pai pa) cu kan hnenah aum” tin a tarlang.\nOnline mipi pawlin an lawm zet ih “Nu ṭhathum na si, zohthimtlak zet na si” tin an lawm. Cun a fanu khal “Na pa ih thiltuah ruangah na pu kha mawhthluk hlah, hivek hringtu nu na nei cu na vanṭha tuk” an ti.


1 Samuel 1 (1 Samuel 1)\nSamuel pakhatnak sungah hin Thuṭhentu pawlih san ihsin siangpahrang an neih caan tiang Israel mi pawl an thleng awknak thu a um. Israel phunhnam sungih hi bangtuk thleng awknak ahhin thuanthu neitu deuh minung pathum an um ih cupawl cu – thuṭhentu maksak sung ihsin a neta bik Samuel le Israel pawlih siangpahrang hmaisa bik a si mi Saul le Israel siangpahrang lakih a tum bik David tla an si. David siangpahrang a cannak thu an sim tikah Samuel le Saul thuanthu an sim cih ringring ṭheu.\nHi cabu ih tumtah bik deuhmi cu–Pathian parah rinsantlakte ih kan um a si ah cun hlawhtlinnak a um ih Pathian thu kan ngai lo tikah hlohralnak a si, ti thu a si. Cumi thu cu Eli ih simmi I Sam 2:30 sungah fiangtein kan hmu thei: “I sunloihtu cu ka sunloih ve ding ih i hmuhsuam tu cu ka hmuhsuam ve ding,” tiin a um.\nHi cabu sungah siangpahrang uknak um ruangah thinlung ṭhencat-aw thei lo ih a um thu a ngan. Ziangah tile Bawipa amah hrimhrim kha Israel pawlih siangpahrang ih ruahmi a si; a sinain a milai pawlih dilnak thlun in Bawipa in siangpahrang pakhat a hrilsak. A thupimi cu–an siangpahrang le Israel pawl in Pathian ih uknak hnuai ah ṭhatein an um a si, (2:·-10) timi thu a si. Pathian ih daan hnuai ah milian farah zatein an bangrep thluh.\nIsrael uktu Samuel (1:1–7:17)\nSaul siangpahrang a cang (8:1–10:27)\nSaul ih uknak hmaisa bik kum (11:1–15:35)\nDavid le Saul (16:1–30:31)\nSaul le a fapa pawl thihnak (31:1-13)\nShiloh Khua Ih Elkanah Le A Innsang\n1Efraim an timi tlangpar ramah Ramah timi khua a um ih cutawk khua ah Efraim miphun sung ihsin Elkanah an ti mi mipa pakhat a rak um. Amah cu Zuf miphun Tohu ih cithlah a si mi Elihu ih fa Jeroham ih fapa a si. 2Elkanah cu nupi pahnih a nei ih Hannah le Peninnah an si. Peninnah cun fa a nei, a sinain Hannah cun fa pakhat hman a nei lo. 3Cule Elkanah cu a khua ihsin Shiloh khua ah kumtinte Ziangkimtithei Bawipa biak dingah le thawinak pek dingah a feh ṭheu. Shiloh khua ah Bawipa ih puithiam cu Eli ih fapa pahnih Hofni le Finehas an si. 4Cun Elkanah in Bawipa hnenih thawinak a pek tikah a nupi Peninnah le a faale pawl hnenah an covo ciar a pek hai. 5Sikhalsehla a nupi Hannah cu a duhdawtzet ko nain a covo pakhat lawng a pek, ziangah tile Bawipa in faate a pek lo ruangah a si. 6Cutiih fa neilo a si ruangah a huatu Peninnah cun Hannah cu a tisiat ih a ning a zakter ṭheu. 7Cuticun kum khat hnu kum khat a si vivo. Bawipa ih inn ih an feh tikah Peninnah in Hannah cu a riah a siatter ṭheu ih Hannah cu rawl hman ei loin a ṭap ṭheu. 8Cutikah a pasal Elkanah cun, “Hannah, ziangah so na ṭah ih rawl tla na ei lo? Ziangah so riahsia ih na um ringring? Na hrangah keimah hi fapa pahra hnakin ka sunglawi sawn lo maw?” a ti.\n9-10Voikhat cu Shiloh khua ah rawl an ei ṭheh tikah Hannah cu a tho ih a thinlung a hartuk ruangah Bawipa ih hnenah ṭap phah in thla a cam. Puithiam hna a ṭuantu Eli cu Bawipa ih biakinn ih sangka kiangah a tokham parah a to. 11Cutikah Hannah cu thla a cam ih, “Maw Bawipa, Cungnungbik Pathian, kei na salnu hi i run hmu hram aw. Ka zonzaihnak hi i theihsak in kei hi i ciing hram aw. I hngilh hram hlah aw. Fapate i zaangfah a si ahcun a nunsung hmuahhmuah na hrangah ka lo pe ding ih a sam khal meh a si dah lo ding, tiah ka lo kam a si,” tiah a ti.\n12Hannah cu Bawipa hnenah reizet thla a cam ih Hannah ih hmur cu Eli in a zoh ringring. 13Daite ih thla a cam hrangah a hmur cu a caang rero nain a aw a suak lo. Cutiih a um cu zu a ri a si tiah Eli in a ruah hrangah, 14Hannah hnenah, “Zu ri tahratin mualpho in um nawn hlah. Feh awla va fimharh ta aw,” tiah a ti.\n15Cutikah Hannah in, “Asilo, bawipa, zu ka ri lo. Zu hrimhrim ka in lo, Sabitti khal ka in lo. Ka thin a hartuk ruangah Bawipa ih hnenah ka vansaannak ka thlet thluh a si. 16Nunau hlolak a si tiah i ruat hram hlah aw. Ka thin a pit ih ka van a san tuk ruangah hiti ih thla ka camnak a si,” tiah a ti.\n17Cutikah Eli in, “Hnangamtein va feh awla Israel ih Pathian in a hnenih na dilmi cu lo pe hramseh,” tiah a ti.\n18Cule Hannah in, “Ka parah zaangfahnak thinlung nei ringring aw,” tiah a ti ih a feh. Cuih hnuah rawl malte a ei ih a riah khal a sia nawn lo.\nSamuel Suahnak Le Apnak\n19A thaizing ah Elkanah le a innsang pawl cu an tho ih Bawipa Pathian cu an biak. Cuih hnuah Ramah khua an inn ah an kir. Cule Elkanah le a nupi Hannah cu an pawl-aw ih Hannah ih thlacamnak cu Bawipa in a theihsak. 20Cutiin Hannah cu fa a vun ih fapa a hring. A fapa cu Samuel tiah hmin a sak, ziangah tile “Bawipa hnenih ka dilmi a si,” tiah a ti.\n21Cule Elkanah le a innsang pawl cu kumtinte an pek ṭheumi thawinak le a thukam cia bangtuk in a hleice ih thawinak Bawipa hnenih pek dingah Shiloh khua ah an feh lala. 22Asinain Hannah cu a feh lo. A pasal hnenah, “Ka fapa cu hnawi a thlah vete in Bawipa inn ah ka fehpi pei ih cutawkah a nunsung hmuahhmuah a um ding,” tiah a ti.\n23Cutikah Elkanah in, “A ṭha bik na timi cu tuah awla naute hnawi a thlah hlan cu inn ah um ko aw. Cun Bawipa in na thukammi cu kimter hramseh,” tiah a ti. Cutiin Hannah cu inn ah a um ih a fapa cu ṭhatein a zoh.\n24Hnawi a thlah tikah a nu in Samuel cu Shiloh ah a fehpi ih kum thum a timi cawcang pakhat, sangphut han khat le Sabit thawl khat tla an keng. Nauhakte a sinain Samuel cu a nu in Shiloh khua Bawipa ih inn ahcun a fehpi. 25Cawcang cu an that ih Samuel cu Eli hnenah an fehpi. 26Cutikah Hannah in, “Bawipa, i hngilh zo maw si? Hitawk ah dingin Bawipa hnenah thla a cammi nunau kha keimah ka si. 27 Bawipa hnenah fapa te ka dil ih atu-ah ka dilmi cu i pek zo. 28Curuangah amah cu Bawipa hnenah ka pek. A nunsung hmuahhmuah amah cu Bawipa ih ta a si ding,” tiah a ti.\nCule Bawipa cu cutawkah an biak.


Ka Thlawh Ding Mi - Chinland Today Media\nMarch 12, 2012 3:53 am·2 comments\nBy: J Pek\nZanriah ei dingih tapphur ih ka her rero lai ah ka hmuansak tei zaute ihsin khawk ruahro in tlangau pa in lo pawm ding thu a au. Khawtaw lam in an theih ngah lo pangah tiin khawtaw lam ih a suh zawng ah tuizan cu kha na rat lohli lole na lo kel ka lei ding so khaw tiah in au pha. Zanriah ei phah cun kan lo ram pawl mithlam ah an hawng lam cupco. Zanriah ka khawh fel hnu cun tlangsuahnak ding lam cu pan pheive ka tum. Hmuan thlangpa ka vawn auh ih an nu in apok zo tiah in rak ti. Ava tuanve ti phah cun hmuansak pa ka hawn auh ih an nu in tute kha a suak nan so khaw, zosi ka hei sawm phah ding a tivek a ti. Mahteh phun hmurhmo phahphah cun ka feh phei. Lo pawm zan hi a thupit ruangah kan va thlen cun an rak thleng tam nawn thlang. Kan thawk hlan ahcun kan mah leh duh daan kan sim celcel. Tlangsuak hruaitu a hawng ding ih thu umdaan leh kan lo pawm daan ding pawl simfiangnak a nei hmaisa. Ahmaisa bikah lo luruh neih kan duh maw duh lo kut thlirnak kan nei ta pei tiah a ti.\nAding thei hmuahhmuah cun ding ttheh kan tum cih. Tthenkhat an hawng ding ih Lo luruh ti cu tuihlan pipu pawl ti daan a si ko., hmanseh kan pupa pawl cu inn lu dawng tla an rak mal, cuihlei ah ram tla an rak khawp. Tu kan nih ahcun lo luruh nei lo pawl hrangah ttuan ding nei lo vek kan cang ih lo luruh um nawn lo sehla ti ah an ti. Pathian hnih khat an hawng ding ih kan pupa pawl hin fang rori an rak cing ih kumkhat an ttuan suahmi le an ni hlawh zo sehla a mil aw lo tuk. Cuiruangah zo khali`n a lo cu hmuan ah si maw kum rei daih ding ih thlairah a phun le hmuan ah ring cih thei sehla kan khawtlang khal hmai kan sawn deuh ding ti ah an ti. Hi khua cu ka khua a si ti pawl an hawng ding ih ka pi le pu, nu le pa tlanlennak lei ram ka co ngah lo asi ahcun si tawk kan si mai ke ti ah an ti ve. Tlangsuak hruaitu a hawng dingih ziang khal le kut thliri`n a duhtu tamnak lam kan thlun ke ti ah a ti. Kut kan vawn thlir ih lo luruh neih a duh lam in pakhat in kan neh. Hmanseh zo khal mai lo cu hmuan ih tuah duhtu hrangah tuah theih a si ti ah kan rel cat. Kan ttheh cun phun hmurhmo phahphah cun kan tlung hai.\nThaizing cun ka lo ri zo fiang ding cun lo lam ka panve. Lo sung ka hawnhal kual cu ka lung a leng zet. Lo vat ding cun kan hriamhrei kan timlam aw zul. Kei khal ka namtawng le hreitlung cu ka duh thu an zam lo ruangah a thar ser ter dingin soser nak hmun lam cu ka pan. Ka va thlen cun pa li nga lai an rak thleng zo. Titi thu nuam rel cun kan phul culci. Kan hriamhrei kan tuai daan khal a dang aw ruri. Bua no nei in a tuai rumtuk lem lo, thing cang hmun nei in cang zikzik, ngaw sawi ding nei pawl khali`n an sa duh thah in an tuahter ve. Ram ngaw sawi ding nei pawl cu rual leh pi thawn tlak aw ding in an saw rero. Vah taw thawk ding cun lo lam cu ka panve. Lo sung ka vawn hal kual phah ih ka pi leh pu kut hnu pawl hmuh ding an rak um phahphah thawn kei mah te cun ka phur zet. Ni kum lam kan rak pam zul thawn zo cio khal ttanlak kan tum na sa. Pam ih a harzia kan tep hnu cun ttanlak a ttul zia leh patthat a nawm zia kan thei. Nitin ka vawn bung ngurngo cun thing khali`n in tuar ce lo, ka ttheh ding ni ka bi khiah thei rero thlang. Ka lo hnen pawl mahte ih vat na, rual leh pi thawn tlak aw na vah lak ahcun kan thawm bengbeng. Thu phunphun ruat phah ih thing ka hau rero lai ah thingtuai in irak kham hnuaihno rero ruangah nam tawng cun ka vawn sat, a sunglam a rak can deuh ruangah ka nam tawng cu rin lo pi in a bal. Hreitlung thaw cun ka thei daandaan cun ka vat hnuaihno nan a sawt duh lo zet. Tlaini nem ah in lam pan in ka tlung, lamzin ahcun ka lolu pa a rak to khuaukhi. Nangteh na vatuan ve ka ti ih. Thingcang ka ceh ngah ih ka hreithlung a bal si lawm maw le tiah iti. Nam hmannak dingih hreitlung hman leh hrei hmannak dingih nam hman cu hriamhrei in rei a daih thei ttheu lo. Thinlung ten ni ka bi khiah vek cun ka ttheh thei leh zik lo a si hi ti phahphah cun khua sung ka hawng lut.\nSalai Lung Leng says:\non March 12, 2012 at 9:03 am\nLung na ti leng vungvo si mawle\nLai lam nunte kha!!!!!\nNa ti tha thei nasa\nNgan vivo aw\nna theih hngilh lo dingih ka duh cu\nna ca ngan ciami kha vawi 3 / 4 lai siar hnu lawngah thlak awla a siar a nuam sinsin ko ding\non March 13, 2012 at 2:21 am\nAdik rori si, ar khokhu on khal a hmanhmawh tuknak ah sava in a la pang ttheu.


Tedim Mipi Humlhimtu Cu Zomi Army In An Kap Ih Thilri Ting 30 Man An Laksak – Vapual Auaw\nChin ramkulh Tedim khawpi ih mipi humhimtu pawl cu India le Chin ramri ah raldo zir in umhmun an khuar ih may 22 zing ah Zomi Army tiah kan theihlarmi Zomi Revolution Army ( ZRA ) pawl in an do thu anmah rori in Myanmar Now an simthei.\nTlansuak ngah mipi humhimtu pakhat cun “Zinglam kan thofang a si. Hlaral in thawmvang an nei ih “ZRA kan si” nan himnak dingah tlanzang uh tiah in auh. Cumi rual cun meithal an kap puak ciamco. Minute 20 hrawng in kah hnu khalah Zomi tong in an biakawk kan thei ban. Kan thilri zianghman kan la man lo ih phone ,Camera tlunah meithal zun 5 le ting 30 man hrawng thilri in laksak. An lak thluh thei lomi kan thilri dang khal an vaw siat thluh a si,” tiah a ti.\nZomi Army pawl cu India ram Manipur hrambun ralthuam kai an si ih ziangruangah an miphunpi Tedim zomi pawl an do, an kap timi cu theih a silo. Anmah khal in ca an suah hrih lo ih ,thusuhnak khal an let hrih lo. Hrekkhat cun Zomi Army cu meitei ralthuam kai bangin Myanmar ralkap in remnak an tuahpi ih anmah miphunpi an do si ko ding tiah an ti ve. Zomi ti tikah India ramsung ih zomi le Myanmar ramsung ih zomi an um ih Zomi Army ZRA cu India ram Manipur hrambun ralthuam kai an si.\nKalaymyo Tlawnginn Kiangah Bomb A Puak


Chin Thuthang Archives - Page 153 of 163 - Chinland Today Media\nA Suak Ding Mi Chin Zuknung Khrih Riantu\nA rei hlanah Mission of Missionary (MOM) pawlih tawlrelmi Khrih Riantu timi Chin zuknung a suak cing ding. Hi, Chin zuknung hi ramsung ah buaipi rero laifang a si. A zuknung hi nazi 1:30 sung awh dingih tawlrel a si. Zuknunglam buaipitu pawl cun an thehzik thlang thu an sim.\nby CT Media ·\tSeptember 3, 2012 ·\nAustralia Ihsin Chinmi China Ih Lek Fair Play Trophy Thawn\nSalai Ngun Rih Lian cu China ram ah International Youth Football Tournament zarh hnih sung caam in bawhlungsitnak a neih hnu ah a umnak Kingston, Queensland, Australia ah tluang le damte’n a thleng sal thei. Salai Ngun Rih Lian hi Goledcoast FC sung khalah milangsarzet a si.\nby CT Media ·\tAugust 28, 2012 ·\nChin Awsuah ih Thu Thar\nBuannel Media Myanmar ramsung ih Chin Radio parawkrem [program] khal ni khat hnu ni khat a ?hang vivo ih, tu ah Interview le Lehpannak ti mi parawkrem thar pahnih tla an ?han thei leh ti thu kan thei. Cun, MRTV Chin Radio Program ih hnatuan rero lai Mai J Thawng Em, Mai Tuan Tuah Mawi le Mai Sui Ngun Par […]\nby CT Media ·\tAugust 27, 2012 ·\nA Hmaisabik English Grammar English-CHIN Cabu Tlangzarh\nA HMAISABIK ENGLISH GRAMMAR ENGLISH-CHIN CABU CU TLANGZARH A SI ZO Tuni Zarhpini 26.8.2012 ah Salai Lal Tan Ngai ih nganmi English Grammar English-Chin cu New Delhi ih um DBCF biakinn ah sun nazi 2:00 ah Dr. Run Bik in a tlangzarh zo a si.\nby CT Media ·\tAugust 26, 2012 ·\nSalai Ngun Rih Lian China Thleng Zo\nChinmi hrang lehpannaklam ih ruahsantlak Salai Ngun Rih Lian cu Bawhlungsit dingin China ram ah tluangten a thleng zo. Chinland Today cun Salai Ngun Rih Lian China Ram Ah Bawhlungsit Dingah Feh Ding hi kimcangzetin a rak ngan cia. China ram a feh hlan te ah a bulpak facebook ah “China, be ready! Here I Come” tiin tui a zuk […]\nby CT Media ·\tAugust 14, 2012 ·\nPu Rual Than Khum (ICA-CEO) Malaysia Tlawnnak\nKuala Lumpur: Institute of Chin Affairs (ICA) ih Chief Executive Officer(CEO) Pu Steven Rual Than Khum cu Malaysia ih um Chin mi beunak hawlpawl (Asylum & Refugee) vehvaih ding ah August 03,2012 a um nak ram Australia ram ihsin a pok suak. Malaysia a thlen tik ah Church pastor le FRO ih tuanvo neitu le hruaitu dangdang pawl thawn a […]\nGVMM In Cabu Lo Suah Sak Ding\nGOD’S VISIONS MINISTRIES IN MYANMAR GVMM in Cabu Lo Suah Sak Ding Duhdawtmi tla, kan ram le miphun cu thlaraulam ah siseh, taksalam ah siseh a dam ih a cah sinsin theinak dingah God’s Visions Ministries in Myanmar (GVMM) cu 2008 ihsin rak din a si. Rawngbawldan lamzin tampi a neihmi ah Christian Literature Crusade (CLC) timi a tel. Thlaraulam […]\nby CT Media ·\tAugust 9, 2012 ·\nCNF/A Pawl Philippines Feh\nTufang kan ram mipi ih kan theih lar zetmi CNF/A cu “peace talk” lam le ramthukhel lamih thil tul tete zir phah le zingzawi dingin Philippines an feh tin kan thei. Cumi pawl zir phah le zingzawinak an neih lai, an man caan te ah Philippines ih Chinmi pawl hnenah “Public consultation” vawihnih an nei phah tin theih a si. […]\nby CT Media ·\tAugust 5, 2012 ·\nAustralia Laimi Pawlkom Hmin Ah “CHIN” Hmang Duhtu Tam\nUk Lian Falam Chin Community Melbourne (FCCM) cun vantlang khawmpi ko in nuam sainak le vantlang thurelkhawmnak cu 28 July 2012, Ringwood East ah a nei ih mi 100 lenglo an suak khawm tiah thu dawn a si. Thangthar nonawn pawl hlasaknak le capoh hnihsuahnak a phunphun thawn caan an hman thu khal kan dawng. FCCM cun mipi suakhawmtu pawl […]\nby CT Media ·\tJuly 31, 2012 ·\nSalai Ngun Rih Lian China Ram Ah Bawhlungsit Dingah Feh Ding\nAustralia ih Chinmi suakthuan Salai Ngun Rih Lian (18) cu Gold Coast Academy aiawh ih bawhlungsit dingah hmaithla Fanger thla ah a rualpi 20 le zirhtu 5 pawl thawn China ram pan in an zam thlang ding. China ih International Youth Games bawhlungsit zuamawknak ah vei 5 lenglo a lek ding. An fehnak dingih cem liam pawl hmuahhmuah MultiLink Community […]\nby CT Media ·\tJuly 24, 2012 ·\n← Previous 1 … 151 152 153 154 155 … 163 Next →


MAHTE ROREL THEINAK & ZAWMAWKSALNAK – Buannel News\nMAHTE ROREL THEINAK & ZAWMAWKSALNAK\nSeptember 10, 2018 Buannel News Latest, Myanmar News, NEWS 0\nKan hmuh le kan theih bangin Chinpawl cu hmunthum ah thendarh in kan um lawng siloin , cui kan umnak hmun ciar khalah mahte-roreltheinak (thuneihnak sangbik) nei loin kan um cio. Curuangah, Chinpawl in kan tul mamawh mi cu thil pakhat lawng siloin, thil pahnih a si. Cui thil pahnih cu mahte- roreltheinak le zawmawksalnak a si.\nHi thil pahnih, mahte-roreltheinak le zawmawksalnak hi Chinpawl in kan tul bik mi an si ti cu el theih a si lo. Mirang pawl rin ta mi, in thendarhtu tui India, Burma le Bangladesh ramri pawl hi kan pawm lo kan theihpi ve lo, ti thei dinhmun ah ding rero zoin, ziangkim kan thuthu in fehpi rero ngam le fehpi rero zo sisehla cu thudang a si (thiamnakah, kan innhnen Naga pawl cu hivek dinhmun ah an ding rero zo).\nAsinan, vanduaiah hivek dihmun ah kan ding dah lo lawng siloin a din khal kan rak tum taktak dah lo ruangah (Pu Laldenga, Col. Son Khaw Lian pawlin an rak dinpi tum nan peh vivo a si lo), tui leitlunih an pawm mi India, Burma le Bangladesh ramri le ukawkdan tansan in thu kan fehpi tulnak lai a um. Hi kan dihmun vekin thu kan ruat asile, tuini tuican ih kan tul bik mi pahnih cu mahte-roreltheinak le zawmawksalnak neih a si.\nThusuhnak um theu mi cu – hite pahnih ah khuisi kan neih tul hmasa deuh, tihi a si. T’awng dangih kan sim asile, mahte-roreltheinak nei dingin maw zawmawksalnak nei dingin hna kan tuan hmaisak a tul, tinak tluk a si.\nChin hotu hrekkhat in ram thum ih um Chinpawl zawmawksalnak (reunification) hi tul hmaisa deuhah an ruatih zawmawksalnak thu cu nasa zetin an aupi. Hotu hrekkhat cun mahte – roreltheinak hi a tul hmaisa sawn tin an ruat ruangah nasa zetin hna an tuan ve. Asinan, Chin mipi hrekkhat cun khui deuh a tul hmaisa timi hi a ruat in an ruat lemlo a bang. Chin mipi hrekkhat lala cun khui deuh a tul hmaisa ti cu vun simlo, hite pahnih thu hi a ruatin an ruat lo lawlaw a bang fawn.\nA tlun ih ruahdan le hmuhdan pawl lakah mahte – roreltheinak neih a tul hmaisa timi hin a tak ah umzia a nei bik ding. Ziangahtile, a hmaisa in hivek pawmdan cun zawmawksalnak khal thupi ah a ret tel. A pahnihnakah, mahte – roreltheinak (thuneihnak sang bik) kan neih hnuhnu cun zawmawksalnak neih le neih lo khal kan thuthu, kheng sung sa, vek a si. Ziangtlukin zawmawksalnak neih kan tum a si khalle, cutivekin zawmaw taktak dingin thuneihnak (mahte-roreltheinak) kan kut sungih a um silo ahcun kan duhnak lungthin lawngin a tawp dingih a tak kan thleng thei cuanglo ding.\nKan ram hmun thum tlunih thuneitu cozah pawlin zawmawksalnak cu an duh lo bik mi, an huat le an tih bikmi a si thei. Curuangah, hi kan ram le miphun tlunih thuneitupawl mitmei kan ven ih an aan kan ngai a tul ringring si ahcun, kan duhmi zawmawksalnak thu khal kan kut sungah siloin mi dang kut sungah a um tluk a si. Curuangah, kan kut sungah duhduh tuah thei dingih thuneihnak um hmaisak hi a tul hmaisaknak san a siih, hivekih um dingin tuan hmaisak a tulnak khal a si.\nFiang sinih kan sim asile, India hnuaiih um Chinram (Mizoram) in zawmawksalnak nei dingin ke an kar taktak zik tikah a hmaisa in India cozah in ziangtin a hmu ding ti an ruat hmaisak ringring ruangah a tul le a tha tiih an theihmi khal an tuah ngam lo. Cutivek thotho in Burma siseh, Bangladesh siseh an hmuhdan le ruahdan zoh hmaisak a tul tikah, a tha bikih kan theihmi tuah ngam lo le tuah theilo in kan um. Curuangah, zodang mitmei khal veng lo, an hmuhdan khal ruat rero lo ih mahte – roreltheinak neih tum hmaisak ding a si.\nHivek mahte–roreltheinak nei thei dingin kan tuan tikah hmun thum ih um Chinpawl a zozo khalin taw an thawh hmaisak a si khalle (thimnakah, 1966 ah Mizoram in an rak tawthawh dah) theihtawk in mah le umnak hmun ihsin bawmawk ih tanpi awk ding a si. Bawmawkdan a phunphun a um ih dinhmun ih zirin hmual nei bikin bawmawk ding a si.\nHivekin kan bawmawk tikah, hmun thum lakih kan ram pakhat sangsang in zalennak (mahte – roreltheinak) diktak a hmuh asile a dang pahnih khalin hmu ve tlukin ruatih pawm thiam ding a si. Pakhat sangsang in an hmuh ahcun a rei hlanah a dang pahnih in an zawm ve fawn ding.\nKhatlamah, mahte–roreltheinak hi neih hmaisak a thupi deuh kan ti ruangah zawmawksalnak thu hi thlauthlak ding a si cuang lo. Hite pahnih hi nupa vek an siih, nupa in farual nei thei le cawm thei dingah an pahnih in an thupitdan a bangawk vek hi a si. Pasal cun ziangkimah hmai a tuan a tul deuh bangin mahte– roretheinak khal hmaituangtu ah kan ret a tha tinak fang a si.\nZawmawksalnak thu hi a thu le a hla tal cun theihtawk in au suahpi ringring a tul, ziangahtile hihin Chin hnahthlakpawl pumkhat kan sizia a tharin mi a theih ter ringring ih hihi thil thupi ngaingai a si.\nZIANG KAN EI DING? Chinram Khui Na Feh Ding\nChinland Quo Vadis; MAHTE RORELTHEINAK


Khuavel Daan Thawn Kekar Tlangnak | VCTH\nKhuavel Daan Thawn Kekar Tlangnak\nHome » Cahram » Khuavel Daan Thawn Kekar Tlangnak\nBy vcth on February 4, 2010.\nCamp sungah um mi ka si vekin zianghman ṭuan ding ka nei lo ih, ka caan tampi cu internet ah a cem. Rual le pawl in Online pu, Online Security Guard na si tin in capoh ṭheu. Ka rual nu pakhat in a leng tla suak in laansuat phahphah aw, na thluak va kholh aw tin in ti. Camp officer nu in tla Europe ram a dai tiin, mah khan lawng ah um ringring hlah uh. A leng ah laansuat ringring uh tin in cah/sim ṭheu ih, tuzing cu laansuat ka tum. Ka suak zik te ah internet ihsin nikhua thuthan (weather forecast) ka zoh ih a lengah -11 ti asi. Ka ruat sal ka suak lo le ṭha sawn men ding tin. Nan, netabikah ka suak ko ding tin thu ka ṭhen cet. Angki leh Bawugbi hlum thawn boots thawn, Lukhuh ṭhaten ka khum ih ka rak suak. A dai nasa. Bawngbii zaal sungah kut ret phah in ka feh rero. Keimah vek in laansuat rero mi pawl tla an um phah.\nKa feh phah ah thu ka ruat phah rero…….\nLeilungthlun khawitawk ram um hman sehla minung kan si ah cun minung cinri timi te a rak um. Thailand ka um lai ah Thai pawl in kawlram mi pawl in zohniam. Western lam kan ra ah cun an minung tum sang thawn in zoh ve te auto in zohniam cih ual tin ka ruat ih, melte ka rak hni. Kawlram sungah tla kawl pawl in tlangparmi pawl kha tam le mel in an zohniam ve. Laimi sungah tla…….\nHimi hi minung ih kan thinlung ruangah le kiang le kap ih sersiam ruangah cinri timi a rak suak. Mmm.. minung ih cinri (standard) kha thu a ṭhen sak tu pakhat um lai…. Cumi cu thuletnak (response) timi asi!!!!!!\nLeilungthlun pi ah kan feh tikah thil cang suak mi pawl parah ziangtin kan cohlang ih ziangtin ka let sal ti hi thil thupi zet asi. A ṭha mi thuhla pawl thawn kan tongawk tikah kan nuam zet. A ṭha lo mi thuhla thawn kan tongawk tikah kan duh lo, kan thin nuam lo….\nSi!!!!!, ka ruat ngah mi pawl numbet thawn ka ngan hnik ding.\nLeilungthlun ah um mi kan siih, khawvel daan, khawvel thil cang mi pawl thawn kan tongawk rori ding.\nKhawvel daan pawl cu kum thlei dang um lo in (upa, nauhak ti um loin) kan tong rori ding.\nA tlang pi thu ah cun, thil ṭha thawn kan tongawk le kan lungawi ih, ṭha lo thawn kan tongawk tikah cun kan rehsia\nKan duh mi thil pawl kan tong tikah kan hlawp thlo zet nan duhlo mi thil pawl kha kan co tikah ṭha duainak ah in thlak ṭheu.\nThil fate pawl tla fate vekin kan ṭih, tum mi sinsin cu.. kan lau tuk lawlaw.\nVancung ram asilo ih, duh mi le duh lo mi cu a um ringring ding mi thil asi.\nKan ṭih mi a tam sinsin le kan tuartheinak thazang a mal sinsin. Cui ṭihnak ihsin a rak suak mi result cu thil sual le sungnak lam lawng a suak thlang.\nKhawvel daan kha singkhaw (challenge) tuah ding silo. Challenge timi cu… ṭih timi ihsin a rak suak mi thil pakhat a si.\nKhawvel daan hmai ah khukbil ding tla asi lo, khukbil cu sung tinak asi.\nKhawvel daan cu that theih lo mi thuhla pi pakhat asi.\nKhawvel daan cu kan minung sinak thawn a ben aw cih mi thil pakhat asi.\nKhawvel daan tin kan sim ringring ṭheu mi hmuhtonnak (experience) hi rin lo pin le thup le ruk in kan hnen ah khuavang le mithla vekih ra mi asilo. Keimah thawn khualtlawng thlang mi rualpi (partner) asi. Cumi te kha.. kan thinlung ihsin thei suak le lan cohlang asi le kan thinlung le kan thluak ihsin a kel leh in a zongsang leh ding. A sa le a dai khat le khat sawng aw in kan thinlung le kan thluak ah kan tuh lut a ṭul asi.\nKhawvel daan kha RAL vek in kan ruat asile…… nitin ral na do ringring a ṭul. Nitin na nunnak kha na ral donak hmun asi ding ih a cem dahlo mi le a cawl dahlo mi do awknak sungah na um ringring ding.\nA ngaingai ih na do ṭul mi hi..khawvel daan timi asilo.\n“Nunnak cu ral donak” timi tongkam hi a leng ih a ummi RAL thawn kan do mi asilo.\nNangmah le nangmah, keimah le keimah thawn kan do mi asi.\nNa thinlung sungih …… siatnak lam le tungdinnak\nNathinlung sungih………. A thim le tleu, dum le rang\nKhawvel daan cu kan ral asilo. Cuvek in a hnenah pumhlum ap aw in pawlkom ding thil tla asi ve lo. Khawvel daan timi culeitlun daan pakhat asi ve men. Amah kha Ral tin le Rualpi tiih a tuah rero tu cu nangmah asi ko. Khawvel daan timi cu… amah te a um rero mi Natural thil pakhat asi.\nCumi Natural asi mi khawvel daan kha nangmah in asi tin phuangsuak ding pakhat lawng a um. Cucu khawvel daan timi hi…..nangmah thawn khual tlawngpi pakhat asi ti asi. Cumi na khual tlawng pi ih sia le ṭha, thlum le al thuṭhen cetnak petu cu nangmah lawng na si. Khawvel daan a tum le suk a sang le niam tuah thei tu cu nangmah na si. Khawvel daan ih a aw Volume a ring le dim a rem theitu cu nangmah rori lawng asi ko.\nVak phah rero in hmai lam ka zoh. Hmailam hlatpi a thleng mi minung tam pi an um. Ka dung lam ka thlir, keimah vekin laansuat rero tu pawl tampi an um ve ko. Ka keh ka vorh ka zoh, pangpar dum ah, hramhring parah, tili kap ah tha bang in a cawl sung tu pawl tla ka hmu. A hrek khat cu exercise a phunphun an tuah phah. A hnu deuh mi pawl cu ka lan hngai vekin a cak deuhmi pawl nih cu in lan ve. A hrek khat cu an hni an khek phah, a hrek cu ṭong lo remrem in an si.\nRa ve aw…..\nKe kar tlang uhsi (laan kan suat tlang pei uh)\nDuhsak nak thawn………..


Falam peng ih ralhraang mithi pawl cu Inn urkaang mi ah an ruak khaang tel cih - Falam Online Media\nFalam peng ih ralhraang mithi pawl cu Inn urkaang mi ah an ruak khaang tel cih\nFalam-Kalay ziinpi doawknak ih ralhraang ralkap mithi pawl cu felfaiten phum ta loin khawte ih inn an urkaang mi pawl ah an mah ralkappi pawl in an khaang tel tiah theih a si.\nCNO/CNDF in Falam peng doawknak thu an suah mi ah tarlang cih a si ih “mithi le hriam tuar an tam ruangah mithiruak cu an mah daan pangaiten Parte khua inn an urkaang mi ah an khaang tel” ti`n an tarlang.\nRaldo mawṭaw 2 telmi Ralhraang ralkap mawṭaw 20 lenglo cu May 9 ah Falam ihsin Kalaymyo lam panin an poksuak ih pengban 63 kiangkap ah an cawl lawk.\nKefeh ralkap pawl in hramlak hmunram an thianfai phah ah CNDF bomb kammi an palpuak ih mithi khal umin hriamtuar khal an tam. Cuih hmun ih mithi pawl cu ralhraang ralkap in Parte khua inn pawl an urkaang nakah an khaang tel ti`n CNO/CNDF in thu an suah.\nPengban 55 le 45 kiangkap khalah bomb puah an tuar bet ih mithi le hriam tuar an um. Cuih hmun ih ralhraang thi pawl khal cu Zonglei khua inn an urkaang mi ah an khaang tel cih ti`n CNO/CNDF thu suah mi ah an ngan tel.\nCNDF in bomb puak nak kiangkap hmunram thianfainak an tuah phah ah meithal le cerek ṭhenkhat an hmu thu an tarlang ih, “ralhraang ralkap thi 12 hrawng le hriamtuar 15 hrawng an um thei” ti`n May 14 CNO/CNDF thusuah ah an tarlang a si.\n← Kah that mi Al Jazeera journalist ruak an vui lai ah buainak maksak a suak\nFalam ah Mirang ṭong hmangin Worship Service nei thok tum sal →\nChin ramkulh ih Sub-Election Commission ṭuanvonei mipathum kaihkhih tuar\nDr. Ngun Cung Lian cu “Salai” Hminpu A Phu Lo – Mipi Auaw\nFebruary 19, 2021 February 19, 2021 Ni Hnem Sung 0\nPu No Than Kap relmi “DOLETNAK UMZIA”\nFebruary 4, 2022 February 4, 2022 Ni Hnem Sung 0


I. Lamzin hmuhtu - Hre Mang\nI. Lamzin hmuhtu\nMilai thinlung cu khuaruahnak mizia pahnih, dunglamah mi hnuk kir tu le hmailam ah in nawr tu-in a luah khat theu. Cutikah, mi zokhalin amai thinlung huham cahnak thawn a duhnak ah feh dingin hril theinak a nei asi. Dunglamah in hnuk kirtu kan thlun ding maw, hmailamah in nawr tu kan thlun sawn ding? Dunglamah mi hnuk kirtu suangtuahnak pawl cun milai pakhat cu siatnak, thatlonak, tihnak le dungtawlhnak thu pawlin mi pakhat cu dung a sip ther theu. Cu tikah, mi pakhatkhat cu amah in a duhlo mi kha a tuah hrimhrim a tul lo vekin amai duhmi kha tuah dingin hrilin tuah theinak khal a nei asi. Na thinlung suangtuahnak cu nangmah in na neh ding maw, ruahnak tha loin na nun kha a lo kai hrem in salah a lo tuah ding? Na thinlung duhnak na pitlin theinak dingah na ruahnak sungah hmun kaupi a luah theu tu suangtuahnak tha lo pawl kha na hlawnlo thei a tulih na thinlung cu Pathian Thlaray huham cahnak hnuai up aw aw in Pathianin na hrangah a duh mi kha tuahsuak dingin na zuam a tul hrimhrim.\nMi tampi in hitin an ruat: Milai mizia tha lo pawl cu nule pa hnen ihsin thlah sawng awk mi asi an ti. Asinan mi pakhatin ziangruangah mizia tha lo a nei ih ziangruangah a thinlung ruahnak sungah suangtuahnak tha lo pawlin hmun kau pi a luah theu khal va sisehla milai sunglamah a ummi, Pathian pekmi thinlung huham cahnak a hmang thiam tu cun ziangvek miza tha lo le thinlung ruahnak thalo pawl khal neh theih asi. Na mizia tha lo pawl cu na neh thei ding maw? Nangmah rori in na tuah a tul, “rang cu tiva kapah na hruai thei nan tidai na in ter thei lo, amah na rang hruai mi in a in hrimhrim a tul.” A itthat mi thinlung cu kaihthawh sal a tul theu, kaihthawh lo mi thinlung cun siatnak ah mi a thlen fawn. A itthat mi thinlung cun amai miza tha lo le a thinlung sungah suangtuahnak tha lo pawl khal kha a thlei dang thei fawn lo. Ziangkim in san an neih thluh vekin ziangkim parah thatnak hmuh thiam a tul. Milai thinlung sungah siatnak le thatnak a khai khawm tu a um ringring, siatnak lam na thlun asile na thinlung sung cu siatnak in a luah khat dingih thatnak lam na thlun asi le thatnak in na thinlung a luah khat ding. Na thinlungah a ummi vekin na mithmai ah a lang fawn ding. Mithmai mawi te neih na duh asile na thinlung ruahnak sungah ruahnak mawi le tha lawng hmun luah ter aw.\nMi zo khalin thlakhat, zarhkhat sungah an tuah mi hi an zohsal theu a tha. An tuah mi sungah a pitling lo mi le a hlawh tling lo mi siseh tuah sual mi siseh a um asi ahcun ziangruangah timi hawl ding asi. Midang puhmawh ding hawl men loin ziangruangah timi hawlin pitling dingin zuam sinsin ding asi. A harsa mi hnatuan pakhatkhat cun rah man kung sinsin a rah theu timi theih hngilh lo ding asi. Voi tampi cu mi tampi in thil pakhatkhat an tuah sual maw an hlawh tlin lo tikah midang asilole an kiangkap dinhmun pakhatkhat kha an mawh thlukih anmah in an tuah ding mi cu an thulh phah theu. Thil an tuahsual pang mi ihsin siseh a hlawhtling lomi tuannak ihsin siseh anmah le anmah an zir awk dingmi zir hna an thiam lo theu. Cutikah voikhat hlawhtling lonak, thilsual tuah pangnak in an hmailam kha a siatsuah in zianghman tuah ngam nawn loin an zuamnak le phurnak tiang a siat phah theu. A ngaingai ti ahcun thil a tuahsual pang dah lole a hlawhtling lomi hna a tuan dah lo mi cun zirmi malte lawng a nei asi.\nMi pakhatkhat in hlawhtlinnak a duh asi ahcun a man a pek tengteng a tul. Aman a pek dingmi cu sumpai asilo, zuamnak le zuamnak asi. A pakhathakah pitling dingin duhnak a neih hmaisak a tul. A pahnihnak ahcun, pitlinnak hrangah a tul mi tuahnak, zuamnak a neih hrimhrim a tul. Culawng hman si loin pitling si thei dingin a tulmi pawl cu a zuamih a tuan suak hrimhrim a tul. Pitling thei dingin mi pakhat cun amah le amah a zir awk ringring a tul. Nitin a ton mi lak ihsin riahsiatnak thawn beidawng men loin amah milai duhnak le tumtahnak kalh zawngin thil pakhatkhat a thlen tikah hmanah amah le amah a zir awk ih a hlan hnakin cak sinsin le zuam sinsin in tuan a tul fawn. Mi hlawhtling tampi pawl hi a thawk ihsin an fim le an that ruangah si sawn loin a hram thawk ihsin an tuah mi le an ton mi lak ihsin a tha lo bik lak hman ihsin anmah le anmah an zir aw vivo ih a hlan hnakin zuam sinsin le taima sinsin in a tuan tu an si theu.\nMi hlawktling tampi cu a zuam, a taima le tuan tento tu pawl an si theu. Tuan a zuam lole a taima lomi, mize pawl hi hnatuan tumpi pek khal an si dah lo ih rinsan mi khal an si dah fawn lo. A sang bik a thleng tu pawl cu an suahkeh ihsin an fim le an that ciamco ruang hnakin an tuah mi parah thinlung takin an tuanih an zuam tento ruangah an hlawhtling sawn mi asi. Mi in upatnak an pek theu mi pawl cu mi tampi in upatnak an pek hlanah anmah te an tuah mi parah fel le taima zetin hna a rak tuan tu an si theu. An tuah mi parah rinsan thlak zetin thinlung tairial in hna an tuan tikah mi tampi in an thei vivo ih rinsan tlak le mi (pi) aiawh in tuanvo pek tlak an sinak an theih mi an si theu.\nTikcu pawimawh can ah tuanvo pek theu mi pawl cu thinlung tairial zetin zuamnak lawngin pitlinnak hmuh thei asi tiah a zumih a tuan tu pawl an si theu. Thinlung in zumnak nei lo le kiangkap dinhmun lak ihsin siatnak thatlonak lawnglawng a hmu tu, beidawnnak thu lawnglawng a ruat tu pawl kha tuanvo pek tik khalah tuan suak thei mi nei mumal lo an si theu. Thinlung tairial zetin hna a tuan tu pawl cu midang tampi in an hmuh ban lo, an ruahban lo lai khalah tuanvo la ngam tu le kaihruai ngam tu an si theu.\nThinlung in zumnak nei loin hna a tuan tu pawl cu an hlawhtlinnak ding a har ngaingai. An duh mi an ngah hmanah an thinlung sungah cun hlawhtling lo pa thawn an bang aw ringring theu. Mi tampi cu anmah le anmah zum awknak rinsan awknak an nei lo theu ih an neihmi cahnak le fimnak theihnak pawl kha a lakin an hlawn liam theu. Curuangah thinlung huham cahnak thawn thinlung zaten pe in ziangkim tuah tikah hlawhtlinnak cu a cia thluk asi. Voi khatkhat ah an tuah mi a pitling lo hmanah an tuahmi kha ziangruangah a pitling lo timi sung ihsin anmah le anmah zir awknak an neih ruangah hlawknak an nei thotho.\nMah te rinsan awknak a hloh tu cu thinlung kebai an si. A thinlung a cek fel awk sal ih a zumnak a thinlung huham a rem thatsal lo ahcun ziangkim a tuahnak hrangah a hrek tluk cu a hlawhtling lo cia in hnatuan vek asi. Aisnan mahle mah ah zum awknak rinsan awknak a nei mi cun tuisun ah a farah zet men ding nan mi farah vekin a nung lo ding, ziangah tile thaisunah ngah ding mi a nei asi ti a thei. Mah le mah zum awk rinsan awk ti tikah Pathian thu thawn a kalh aw mi asilo. Pathian thei loin milai sinak rinsan tinak asi fawn lo. Pathian in mailai pakhat parah a pek mi fimnak theihnak le cahnak pawl hi a sersiam mi mailai pakhat hrangah a tul mi le Pathian in a sersiam mi mailai pakhat parah tuanvo a pek mi pawl tuahsuak theinak dingah a famkim asi ti zumnak sawn asi.\nZumnak nei tu pawl cu an kiangkapah a ummi unau sungkhat rualpi tha pawlin an ruatsual pang theu. Ziangah tile kiangkap minung pawl cun lenglam taksa langdan, sungkhat le pawlkom mibur a langmi lawng an hmuh thei ruangah mi pakhat ih sunglam thinlung huham cahnak kha an hmu thiam lo theu ruangah an ruat sual theu. Cun khatlamah, zumnak a nei lo tu pawl khal an kiangkap milai pawlin an theisual theu fawn. Voi tampi taksa zoh in an rinsan sual theu ih an sunglam thinlung kaw-hawm pi an rak si ziar thei mi an thei thiam lo theu. Zumnak nei lo milai cu an kiang um tu pawl hrang khalah riahsiatnak ti tamtu men an si. Mi tampi in thiltuah duhmi an nei theu. Asinan cumi tuahsuak thei dingin a tul mi cu zumnak thawn feh ih tuah asi. Thinlung hnget zetin thinlung huham a hmang thiam tu cun a kiangkapah ziangvek thil thleng khal sehla a tuah mi kha a thulh lo ih a tuah cutco tikah a tuah suak hrimhrim asi. Thinlung huham a cak sinsin asile kiangkap hnaihnawk tu pawl kha a fate sinsin in a hmu ding.\nZiangkim na tuah mi parah awlsam zetin na hlawh tling theh ding ti ah ruat dah hlah. Na fehnak lamzin cu hling le so lakah na thlen can a um thei. Asinan na thinlung hnget zetin na tumtahmi parah na bun ih na mitin na tumtahmi na zoh ringring asi ahcun na tumtah mi na thlen tikah dunglam na zohsal dingih “Aw, Pathian Thlarau lamhruainak hnuaiah, thinlung tairialnak le zumnak huham thawn ka tuah suak asi” na ti leh ding. Pathian zumtu na si le “Pathian in in bawm asi” na ti ding. Asinan Pathian zumtu mi tampi pawlin an ruatsual theu mi cu anmah in an tuah dingmi tuah loin Pathian lawng an ring sual theu. Anmah in an tuah mi parah an thinlung pe loin Pathian an ring thluh theu ih anmah lamah cun cahlonak lawnglawng an hmuh awk tikah an sung ihsin Pathian in a tuah duh mi hman tuah suak loin a liam sawn theu. Asinan leitlunah zumtu mi hminthang pawl cu an duhmi an tuahnakah meisa kang rero sungah hni suamso ten an fehtlang theu ih hling rul lak khalah a naa thei lo vekin hna a rak tuan rero tu an si theu. Na duhmi na tuah pitling ding maw, na hlawhtling ding maw? Na thinlung huham cahnak zaten zumnak thawn tuan aw.


September Thla 2015 Ah, Leitlun Ah Ziangmi Pawl A Thleng Ding? - Chinland Today Media\nSeptember Thla 2015 Ah, Leitlun Ah Ziangmi Pawl A Thleng Ding?\nSeptember 8, 2015 12:43 am·0 comments\nSalai Ma Ruat\nKha le!! September thla, leitlun ih an ngaihven zetmi le leitlun hngawng thei ding dinhmun ih siatnak rapthlak tak thil ra thleng ding ti ih an zum mi thla, September thla cu kan hmang thawk rero zo.Tuithla hi leitlun mi tam sawn cun thil ziang tal si maw, tui hlan ih a thleng dah lo mi a thleng ding ti’n zumnak an nei ih ngaihven khal a hlawh zet.\nA san bikih an zum mi cu, tui thla hi Thlapi thisen bangtukih a sen ttum, ttum 4 nak le a zawnzawn ih a lang, a tawpnak khal a si fawn. Cui hleiah, Judah pawl ni pawimawh tak “Shemitah” kumtawpnak kum 7 bi le jubilee kum bi tawpnak khal a si fawn. A liam cia kum tampi khalah, tui can vek hi Judah hnam le leitlun ih thilthleng poimawh tampi a thlen can khal a si fawn. Cui hleiah, tulai leitlun dinhmun zoh sal tikah, cu bangtuk rinnak neih khal hi a awm ve ko.\nTui September thla ih thleng thei ding tiih, an zum mi pawl cu:\nTui thla September thla ah, United Nations General Assembly ah Palestinian State an pompi ding tin an zumnak neih a si. Palestinian Flag khal UN Headquarter ah an tar man ding. Hi mi hi kan Pathian ih duhlo zetmi a si. “Miphun hmuahhmuah cu ka ko khawm dingih, Bawipa ih thutthennak horkuam ah ka vun hruai hai ding. Ka miphun a si mi Israel ai-awh in an thu ka tthen ding. Ziangahtile ka minung pawl an ram ciar ah an tthek darh hai ih ka ram cu an tthen aw ttheh”. (Joel 3:2) tin kan Bible ah kan hmu.\nCule tui thla thotho ah, UN khawmpi ah hin New world order, leitlun pumpi hi thuneitu pakhat kut hnuaiih um ter an tum taktak thu khal theih a si. Hi mi thuhla ih hma la cak zet tu a mei muah tu bik cu POPE francis an si.Leitlun pumpi thuneihnak pakhat hnuai ih ret thu ah hin retheihnak a um nawnlo ding thu, minung dinhmun bangrep, sum le saw ah harsatnak um nawn lo ding, misual pawl hrem dan ci khat lawng hman ding thu…etc…hi bang pawl hi 2030 ih UN kawmpi Agenda a si. UN khawmpi ih an rel dingmi tla an si.\nHi thu pawl hi rak rel hlawhtling bang ta sehla UNO hi, leitlun pumpi ih thuneitu ah a cang ding. Cu ti cun leitlun ram tin ih mimal zalennak lak sak hngalh ding khal a si fawn.Kan Bible ih, SAHRANG in leitlun a uk ding arak ti mi cu, a ttan thok hngalh ding ti cu a fiang\nCu le tui thla hi leitlun pumpi ah, sum le saw lamah tlaksiatnak a ttan thawk an zum fawn. Cun tui thla thotho ah hin, Mateor an ti mi in kan umnak leilungpi a run deng ding ti ih zum khal a si. Antlantic tifinriat ah Meteor tumpi a tla dingih, cui Meteor tla mi cun Tsunami nasa tak, leitlunah a suak ter ding ti khal an zum.Hi hleiah, Mithianghlim lawr tvk le muslim pawl in an zawlnei ropi a lar awk ve ding an zum lai tak khal a si. Medle East ah Doawknak nasa tak suakin, Jerusalem Temple Mount khal Judah pawl kutah atluk ding ti khalin rinnak a nei.\nRel ding tampi a um, rel cawk ding khal a si lo. Kan umnak leitlun hi umnak tlak khal a si nawn lo.\nZiangkhal a si len, hi bang pawl thil thleng thei ding ih an zum mi pawl hi a thleng tengteng ding tinak khal a si cuang lo ih, thleng thei ding dinhmun ih mithiam pawlih an rindan men a si. A tikcu a ra thlen le kan thei leh mei kei cu..!! Thil thleng thei, kan Bible ih simlawkmi a si ti cu theihhngilh lo sehla. Thil ciang bik pakhat cu kan hman rero lai mi, kan can hi, kan Bible ih ni netabik can a ti mi kan thleng rero zo, a kim rero zo a si, ti kha theihhngilh lo sehla. Pathian tawng dingin mah le mah kan timtuah awk a cu zo a si ….kan leilungpi cu umnak tlak a si nawn lo……..\nKan Chin Mino “Social Media” Saltaang Kan Si Ve!\nKan Kawhhran Buai Theunak


Fala fel ih an Tlangval DDnak an sim dan - Chinland Today Media\nSeptember 3, 2009 7:04 am·4 comments\nMitin in Duhdawtnak kan nei cio. Mi aa khal in a nei ih, mi fim bik khal in a nei, Siangpahrang khal in a nei ih Sal pawl khal in an nei. Mi farah, milian a um lo, zo cio khal ih neih thluh mi a si.\nMi tthen cun duhdawtnak cu Tlangval le Fala pawl hrang lawngah siin kan ruat ttheu sinan mi tin hrang a si. Pitar le putar hrang khalah a siih nauhak hrang khalah a si. Kan lan tir dan lawngte a bang aw cio lo.. Fala fel ih an Tlangval hnen ih an duhdawtnak an lan tir dan famkim lo zet in runlo hlawm ve sehla.\nA lo zoh tikah nangmah thusuh duh mi nei vekin a um ding. Na zoh rei deuh le a mit a la ding. A rak lo zoh thup rero ahcun a lo hua lemlo ding ti cu na theihcia a tul. Cun fala thenkhat cu tlangval hailo lawlaw le zoh duhlo lawlaw bangin an um nan a thupten an mitmei in, mi an rak zoh thup theu sawn a si. Cu cu nunau ih an mizia mipa an zoh thlithlai nak ih an thuthup pakhat a si ve.\nNa biak tikah ningzak nawn vek in a um ding. A mit in a lo zoh rei ngamlo ding. Na suhmi thu lawng a lo sang ding. Tahthimnak ah “Na dam maw”“Aw, ka dam” ti hrawng vialin a lo sawn ding. Zah tlakah a lo ruatih a upatmi tlangval na si ti na theihawk a tul ve. A nunau sinak ih zahumnak na humhim pi thiamding khal na ttuan vo a si.\nNan hmu aw theu ding, nan be aw phahphah thlang ding. Asinan a lo zahnak le a lo upatnak cu a thlah lo ding. A kelten a thinlung sungah a um ding. Thu tampi lo sim tla a duh zet theu men ding nan tlangval pakhat na siih fala pakha dinhmun in a lo biak theu ding ti thei aw. Thu hla a lo sim thei nak dingah nangmah khal a hnenah thinlung phum zet in thudik mi sim aw. A lo zahnak le a lo upatnak a sang sinsin ding.\nThuphan na sim mi a theih ahcun a lo zum ttheunak a hlo dingti hngilh hlah. Na duhlo mi a ceiawk dan le a tongfang hman mi pawl neem te le a ning zak lo dingin sim aw.. Na theih lo sungah rak tthin a zuam dingih nan tonawk sal tikah a danglamnak thei tumaw, a ceiawk dan in si maw, a ttongkam in a danglam mi a um ding.\nFala fel mizia tlangpi cu ningzak an nei ih ningzak hmang mi an sinan ningzak lo vek ih um hram an tum ttheu. An duhmi po lo zet in an rel dah lo, dimte le aw neem te an rel ttheu.. a tlangval pa an duh vek in a tlangval pa ih inn sang pawlkhal theih kim ih kawmawk nuam an ti ttheu.\nFala pakhat, duhdawtnak thu na sim ngam hrihlo mi, na duhdawt zet le a mah khal ih a mithmai a lo pek mi nu ih a lo biak dan na theihthiam ding a thupi zet. Ziangah tile caan awl nan neih caanah thuhla lo sim thok danding a harsat men thei. Lam nan len tlang caan khalah a duhzawng theihthiam in a duh mi relpi in a phurnak rel pi aw.\nLam nanlen ah si maw nan mah te ih nan titi caan awh si maw nitin ih na thil tuah kel mi a thei ko na ih.. Tulai ziang na tuah theu?, a lo ti ah cun, Mirang tong kan sang ding ih “A lo care zo” tampi a lo ruat ve ttheu tinak a si. Na tuahmi a thei duh ih, fala dang na nei maw timi tiang khal lo suh a duh nan a lo sut ngamlo tinak a si. Tlangval pawl ih theihtulmi pakhat leh cu fala pawl ih rinhlel dingih tong cin lo ding hi a si.\nKan inn ah ra lengaw a lo ti ahcun sim duhmi tampi a lo nei tinak a si. A lo huat lo zia a lang ternak hmaisabik tongkam a si ti khal in kan ti thei ding. ‘Asinan, na buaituk ih hmaisong na um tuk ih lo sawm ngam tuk na si lo’ ti vek maw a aw kam seh dan ih zir in a thinlung sungah na cam zetzo ih a lo upatnak kha a langter ih na kiang ih um nuam a ti theinak dingin na thinung pek thiam tum aw. Cucu nunau ih an duhdawtnak an tilangnak pakhat khal cu a si ve.\nA Email ID, a phone nambat, Adress, pakhat khat si maw, asilole thil pakhat khat thawn a lo duhdawtzia a langter ding. Tahthiamnak ah, “in phone hmen” tivek in, Email ka check ve theu tivek in, kan inn na thei ko maw tivek in a lo ti ding. Na thei lo mi ah aw ka thei ti hlah, na thei lo mi cu sut awla, a lo sim mi hngilh nawn lo. A lo rinsannak ding hmai hruai tu le a duhdawtnak le a lo ngainak a lang ternak ding hmunkhat a si.\nMi zan cu ka lo ngaituk? a lo ti ah cun a thinlungah na cam tuk tinak a si lo hman ah a lo duhdawt nak ruangah danglam zet in a lo sim a si. Cucu nunau fel mizia a si vek in fiang zet ih a nunau nunmawi zahthiam zet ih a lo sim ti theithiam pi aw.\nA lo duhnak na theithiam theinak dingah, a lo suh dah lo mi… a lo suh tikah, a thinlung ih um theihthiam pi lohli tum aw..caan ttha na neih mi tlansan tum lo in, a lo rinsan lai le a thinlung ih na um lai caan na hril thiam ding a thupi. Nunau pawl in an duhdawt zetmi hnen hmanah an thinlung an pholang lohli dah lo.\nA mit le a aw kam na thinlung zaten ngai aw, a lo dudawtzia na theithiam ding. Mi lakih nan mit a tawnawk phahphah ahcun a thinlungah na um lo khal le, na mizia, na um daan theih fiang a duh tinak a si.\nDuhdawtnak cu thilsual a si lo. Fala pakhat in tlangval pakhat hnen ih a duhdawtnak a langter daan hi theihthiam cawk ding cu a si lo. Ka lo duh ti sawnlo in a tongkam, a mitmeng, a sinfen, an um tu ziaza in an lang ter sawn ttheu a si.\non September 7, 2009 at 2:59 am\nna thu ngam mi chu a tha nasa………a si nan zang fah ten, mipa lam thu in ngan sak thei ke maw……nu nau pawl theih tul deuh mi……na bawm nak kan tul a si hi……na farnu hi\non July 15, 2011 at 4:33 pm\nHi mi ka siar ttheh cun ka thei fiang duh tu ziangtluk ka nei tam tihi ka thei ngah i, lungawi tuk..\nHrin Nei Piang says:\non July 15, 2011 at 4:36 pm\nSalai le Mai ih siar tengteng dingmi thil asi.\nA siar lo kan um pang maw…\nSiar uh nan fim ding.\nCT pawl nan thiam tuk.\non May 6, 2012 at 2:56 am\nHmm….,E…hem….,CT pawl nan fair lo deuh si,Salai hrangah lawng ah nan ngan,Mai pawl hrang ah cun Tlangval ih duh nawn lo ih an um tu dan lawng in ngan sak,pakhat te ka run lo request duh,” Ka tlangval in in duh ngaingai maw,duh ngaingai lo,timi ziangtin ka theithiam ding,ziang vek si an action?”””…..CT pawl nan ti t’ha nasa,siar a nuam in a man hla khop mei,…lungawi


Thinlung Sungih Hla Mawi - Chinland Today Media\nOctober 2, 2009 6:25 am·0 comments\nPakhat le pakhat Saam hla, hlanh awknak hla, thangtthatnak hla, le hla thiang in biak aw uh. Bawipa cu ap awknak hla le thangtthatnak hla thawn nan thinlung takte in cawimawi uh. -Efesa 5:19\n– Isaiah 14-16\n– Efesa 5:1-16\nOliver Sacks in a cabu: Musicophilia sungah Awnmawi le thluaklam natnak a neitu pawl damter daan thu bung khat a ngan. Thluak thahri tthat lonak ruangih dunglam thu a hngilh tthehtu pawl awnmawi thawn kilkhawinak in an hngilhmi an thei saal thei a ti. “Mit-hmai in thinlung sungih hla um ciami a theihter. Mi pakhat pahnih in hlasak an thawh tikah an zate’n ahlan ih ttong thiam lo vek ih ummi pawl tla nasazet in hla an sak tlang hluarhlo.”\nCuvek thil ummi cu Nipi Ni veikhat ah thluak thahri cak lo pawl thawn khawmnak, ka nupi ih nu tla a um venak hmun ah ka hmu dah. Cuvek in hla ih an thinlung sung a nungter saalmi thu na thei dah ve ko ding.\nPaul in Efesa khua ih zumtu pawl tha a peknak ah, “Thlarau Thianghlim thawn khat uh, pakhat le pakhat Saam hla, hlanh awknak hla, thangtthatnak hla le hla thiang in biak aw uh. Bawipa cu thangtthatnak hla thawn nan thinlung takte in cawimawi uh” a ti (Efesa 5:18-19). Pathian sunloihnak hla pawl in thinlung sung a hlenh suak thei ih a duhsannak a caam ringring. Ttongkam hnakin awrualnak, theihnak thinlung hnakin awnmawi hi thinlung le thlarau hrangah a ttha.\nKa thinlung sungah mangbangza hla a um,\nKhrih thiisen in i kholhfai hnu cun;\nAtu ka thinlung in Amah thangtthat hla a sak,\nKa nun sung A thluasuahnak ruangah.\nThinlung te’n Pathain biaknak in mi thinlung a tthangphawk thei lo,\nAmah thangtthatnak hla saknak in mi thinlung a hliphloter.


Sahara Nelrawn thlisia 'Godzilla Dust Storm' in US ram nuai ding | Falam Online Media\nSahara Nelrawn thlisia ‘Godzilla Dust Storm’ in US ram nuai ding\nJune 27, 2020 admin\t0 Comments Thlisia, US thuthang\nKum tinten Sahara nelrawn thlisia hrang in Atlantic Ocean le southern United States lam a pan ṭheu ih tipi thuanthum zawhin Caribbean a thlen hrawng cun a ziamral ṭheh ṭheu.\nKum tin hrang ringring mi a si nan tukum 2020 Sahara nelṭiak thilsia cu kum dang vek a si lo. Sah khal a sah ih a tumtuk ruangah 408 km hrawng hlatnak boruak ih International Space Station khalin hmuhtheih a si.\nPeng 3500 (5600 km) hrawng ih sau a siih a tumtuk ruangah “Godzilla dust cloud” tiin an ko. A fehnak lamziin zoh a si le Florida west ihsin Texas, North Carolina ihsin Arkansas lam tiang a thleng dingih zerhte le zerhpi hrawng ah Southeast US a naui ding tiin The National Weather Service (NWS) cun an phuang.\n“Kum tin hrang ṭheu mi Sahara nelrawn thlisia a siih tuṭum ta cu a tumtuk cuang. Kum 50 sungih cakbik a si. A fehdan le a khul zoh ahcun hmaizerh ni 2-3 sung hrawng cu a zaam dingih Texas le Florida thlithiang pawl a ti bal ṭheh ding” tiin NWS meteorologist Patrick Blood cun a sim.\nUniversity of Puerto Rico’s School of Public Health zung bawi Pablo Méndez Lázaro khalin “Kum 50 sungih thacakbik nelrawn thlisia a siih Caribbean tikulh tamzet hrang khalah tih a nung zet” tiin AP hnen ah a sim.\nAn thinphan bikmi pakhat cu COVID-19 karhzai cuangnak hmun pawl ih thlisia hrang ding hi a siih “Covid – 19 nathrik kai pawl cu an thawthawt a har ih, tuah, thlisia in, in nuai bet ding tikah mina pawl hrang ah ngaituah um zet” tiin Boston University’s School of Public Health ih professor Gregory Wellenius in a sim.\nHealth officials khalin thilsia hrang cuangnak hmun ihsin a hlat thei biknak ih um dingin le innsung ih um ringring ding in khawsung ah tlangaunak a nei a si.\n← Megan Fox in a Pasal le Fa 3 Tanta in PaThlawi MGK a Dawi\nMinung thinlung pu lo Palik Sual maktara khal an rak um ko…… →\n63,000 Kyats luan man Halloween costume Lei Duh Tu An Tam – Reddit\nOctober 10, 2020 October 10, 2020 Ni Hnem Sung 0\nNi 30 hnu ah Beirut Innsiat tang in Minung Lungtur thawm an thei\nIsrael ram Dinhmun Ṭhalo, Nathrik kaitu an pung zutzo